title: Kapitan Sorokin

text: Murmansk Shippingin omistuksessa olleen aluksen jäänmurto-ominaisuuksia parannettiin 1990-luvun alussa muuttamalla sen keulaa. Thyssen-Waas-erikoiskeula parantaa tasaisen jään murtokykyä ja jään työntymistä pois uomasta. Ahtojäissä jäänmurtokyky on sama kuin perinteisellä keulalla.


title: Kapitan Sorokin

text: Murtajan omistajaksi tuli myöhemmin vuonna 2003 perustettu Venäjän valtio-omisteinen satamayhtiö Rosmorport. Viime vuodet Kapitan Sorokin on avustanut laivoja Suomenlahdella erityisesti Pietariin liikennettä.


title: Kapitan Sorokin

text: Dieselsähköisessä pääkoneistossa on kuusi Vaasassa valmistettua Wärtsilä-Sulzer 9ZL40/48 -dieselmoottoria, joissa on 9 sylinteriä. Sylinterien halkaisija on 400 mm, iskun pituus 480 mm ja kokonaisteho 6 x 3 047 kW eli 18 282 kilowattia. Moottorit on kytketty suoraan Strömbergin HSSUL 18/1057 D1 vaihtovirtageneraattoriin, kukin moottori omaansa. Generaattorien teho on 6 x 3 040 kW ja niiden tuottama sähkö syötetään neuvostoliittolaisten dioditasasuuntaajien kautta kolmeen Strömbergin GTOUL 180/1006 D6 -potkurimoottoriin. Näiden kaksoisankkuritasavirtasähkömoottorien teho on 3 x 5 400 kW eli 16,2 MW.


title: Kapitan Sorokin

text: Murtajan potkurimoottorit ovat ilmajäähdytteiset ja niiden lämmittämä ilma voidaan johtaa päädieselhuoneeseen. Näin säästetään energiaa, sillä arktinen ilma on liian kylmää johdettavaksi sellaisenaan jäähdyttämään sähkökoneistoa ja huuhtelemaan dieselmoottoreita. Murtajan tekniikan pitää toimia vielä –50 °C:n lämpötilassa.


title: Kapitan Sorokin

text: Aputehon tuottaa viisi 980 kilowatin tehoista Wärtsilä 824 TS -dieselmoottoria. Jään ja rungon välistä kitkaa pienennetään Wärtsilän ilmapuhallusjärjestelmällä, jonka kompressoreja pyörittää kaksi Wärtsilä 624 TS -dieselmoottoria. Taalintehtaan valamissa kolmessa potkurissa on ruuvikiinnitteiset siivet, jotta sukeltajat voivat vaihtaa uuden siiven merellä, ettei murtajan tarvitse käydä telakalla.


title: Käänteisnimipalvelu

text: Käänteisnimipalvelu () on Internetin DNS-nimipalvelun toiminto, jonka tarkoitus on hakea IP-osoitetta vastaava nimipalvelunimi.


title: Käänteisnimipalvelu

text: Tyypillisesti DNS:ää käytetään määrittämään nimeä vastaava IP-osoite, jotta siihen voidaan ottaa yhteys. Esimerkiksi nimi example.com voi palauttaa osoitteen 10.11.12.13. Huomaa että nimellä ja nimipalvelunimellä ei useinkaan ole yksi-yhteen vastaavuutta. Samalla palvelimella voi olla useampi nimi ja www.example.com:in IP-numeron takaa voi löytyä esimerkiksi nimi web-palvelin.example.com.


title: Käänteisnimipalvelu

text: Käänteisnimipalvelu kertoo osoitetta vastaavan nimen. Tähän käytetään erikoisdomainia in-addr.arpa. IPv4-osoitetta haettaessa IP-osoite käännetään takaperin ja siihen lisätään ko. verkkotunnus. Esimerkiksi osoitteen 10.11.12.13 nimeä haettaessa tehdään PTR-tietueen nimipalvelukysely nimelle 13.12.11.10.in-addr.arpa.


title: Käänteisnimipalvelu

text: IPv6-osoitteille vastaava domain on ip6.arpa. IPv6-osoitetta vastaava nimeä selvitettäessä tehdään kysely nibbleittäin käännetyllä osoitteella heksadesimaalimuodossa. Esimerkiksi osoitettava 4321:0:1:2:3:4:567:89ab vastaava selvitys on b.a.9.8.7.6.5.0.4.0.0.0.3.0.0.0.2.0.0.0.1.0.0.0.0.0.0.0.1.2.3.4.ip6.arpa.


title: Käänteisnimipalvelu

text: Käänteisnimipalvelu on monissa yhteyksissä tärkeä palvelu, jolla saadaan IP-osoitteet suhteellisen ymmärrettävään muotoon. Monet verkkotunnusten jakelijat, esimerkiksi RIPE määräävät sen pakolliseksi. Käytännössä kuitenkin merkittävä osa, ehkä noin kymmenes käytetyistä IP-osoitteista ei reversoidu miksikään nimeksi. Tämä on yleensä merkki huolimattomasta ylläpidosta. Osa sähköpostipalvelimista ja monet IRC-palvelimet kieltäytyivät yhteydenotoista tällaisten osoitteiden kanssa, koska niitä on perinteisesti käytetty roskapostin lähettämiseen ja häiriköintiin. Varsinaisena autentikaatiokeinona reverse-DNS on kuitenkin heikko.


title: Mäntsälän Jää-Tiikerit

text: Mäntsälän Jää-Tiikerit ry on vuonna 1986 perustettu mäntsäläläinen jääkiekkoseura, joka on keskittynyt kasvatus- ja harrastetoimintaan. Seura pelaa ja harjoittelee Tokmanni-Areenalla (Mäntsälän jäähalli).


title: Mäntsälän Jää-Tiikerit

text: Mäntsälän Jääkiekkoilun Tuki ry huolehtii Jää-Tiikereiden edustusjoukkueen toiminnasta. Tämä seura aloitti toimintansa kesäkuussa vuonna 2005, kun Jää-Tiikereiden taustajoukoissa tutkittiin keväällä 2005 mahdollisuutta perustaa miesten edustusjoukkue Mäntsälään. Varsin pian päädyttiin Suomessa jo käytännöksi muuttuneeseen tapaan perustaa edustusyhteisölle oma seura. Seuran puheenjohtajaksi valittiin Jorma Taljavaara. Suomen Jääkiekkoliiton ja molempien seurojen kanssa tehtiin edustusyhteisösopimus, joka mahdollistaa juniori-ikäisten pelaajien vapaan liikkumisen seurojen välillä.


title: Mäntsälän Jää-Tiikerit

text: Seura vaihtoi logoaan ja yleisilmettään kesällä 2016.


title: Robert Kubica

text: Robert Jósef Kubica (lausutaan 'robɛrt ku'bit͡sa, s. 7. joulukuuta 1984 Krakova, Puola) on puolalainen autourheilija.


title: Robert Kubica

text: Kubica ajoi ensi kerran Formula 1 -sarjassa Unkarin GP:ssä kaudella . Hän on ensimmäinen ja toistaiseksi ainoa puolalainen Formula 1 -kuljettaja. Hän ajoi BMW Sauberilla kaudet 2006–2009, kunnes siirtyi Renault’lle kaudeksi . Kubican oli tarkoitus jatkaa Renault’lla myös kaudella , mutta 6. helmikuuta 2011 hän loukkaantui vakavasti Ronde Di Andorra -rallikilpailussa Italiassa. Kubica sai onnettomuudessa vakavia vammoja käteensä ja jalkaansa, eikä voinut osallistua seuraavalle kaudelle.


title: Robert Kubica

text: Kubica palasi kilpa-autoiluun vuonna 2012 ajaen rallia. Vuonna 2013 Kubica kilpaili Rallin MM-sarjassa ja ERC-sarjassa. Vuonna 2014 Kubica jatkoi Rallin MM-sarjassa siirtyen M-Sport Fordin tiimiin.


title: Robert Kubica

text: Kubica sai kilpakuljettajan paikan Williams Racingilta kaudeksi 2019 Formula 1 -sarjaan.


title: Robert Kubica

text: Kubica on saavuttanut F1-urallaan yhden paalupaikan, yhden voiton ja 11 muuta palkintopallisijoitusta. Hänen voittonsa on BMW Sauber -tallin historian ainoa osakilpailuvoitto.


title: Robert Kubica

text: Kubican managerina on vuodesta 2001 lähtien toiminut Daniele Morelli.


title: Robert Kubica

text: Kubica aloitti uransa jo varsin nuorena. Hän voitti kuusi kertaa Puolan kartingmestaruuden ja vuonna 1998 ensimmäisenä ulkomaalaisena Italian kartingmestaruuden. Hän sijoittui myös toiseksi Euroopan kartingsarjassa.


title: Robert Kubica

text: Kartinguransa jälkeen Kubica aloitti ammattilaisuran vuonna 2000 ajamalla testikuljettajana Formula Renault 2000 -autoa. Vuonna 2001 hän pääsi kilpakuljettajaksi ja otti heti paalupaikan ensimmäisessä kilpailussaan. Samana vuonna hän liittyi Renault’n nuorten kuljettajien kehitysohjelmaan. Vuonna 2002 hän voitti neljä kilpailua ja sijoittui toiseksi Italian Formula Renault 2000 -sarjassa.


title: Robert Kubica

text: Formula Renault’n jälkeen Kubica siirtyi Formula 3 Eurosarjaan. Ennen kauden alkua Kubica joutui pahaan onnettomuuteen, jossa hän katkaisi toisen kätensä. Debyytissään Norisringilla Kubica ajoi kilpailun voittoon. Kädessään hänellä oli muovituki ja 18 titaanivalmisteista ruuvia. Hän sijoittui sarjassa lopulta 12:nneksi. Toisella kaudellaan Formula 3 Euroseriesissä hän ajoi Mercedesillä seitsemänneksi. Marraskuussa 2004 hän otti paalupaikan Macaon Formula 3 -kilpailussa rikkoen samalla kierrosennätyksen. Kilpailussa hän sijoittui lopulta toiseksi.


title: Robert Kubica

text: Vuonna 2005 Kubica voitti World Series by Renault -sarjan mestaruuden Epsilon Euskadi -tallissa ja sai testata Renault’n ja Minardin F1-autoja.


title: Robert Kubica

text: Kaudelle Kubica sai sopimuksen uuden BMW Sauber -tallin testi- ja kolmoskuljettajaksi. Ennen Unkarin GP:tä hänet ylennettiin kilpakuljettajaksi Jacques Villeneuven saatua potkut. Kubica ajoi uransa ensimmäisessä kilpailussa heti seitsemänneksi, mutta hänen ajosuorituksensa hylättiin kaksi kiloa liian alipainoisen auton vuoksi. Entinen F1-kuljettaja Niki Lauda ylisti Kubicaa ja laittoi hylkäyksen kokemattomuuden syyksi. Laudan mielestä Kubican hylkäys johtui siitä, että Kubica oli unohtanut kerätä jäähdyttelykierroksella kuminpaloja ja irtosoraa renkaisiin. Seuraavassa osakilpailussa, Turkin GP:ssä, Kubica sijoittui kahdenneksitoista.


title: Robert Kubica

text: Italian GP:ssä, uransa kolmannessa kilpailussa F1-sarjassa, Kubica ylsi palkintokorokkeelle ollen kilpailun kolmas. "”Olen todella yllättynyt kolmossijasta. Tiesimme, että meillä olisi täällä hyvät renkaat sekä kisaan että aika-ajoon, toisin kuin Istanbulissa. Olimme vähän huolestuneita ennen aika-ajoa, mutta kun huomasimme olevamme kilpailukykyisiä ja pääsimme kolmanteen osioon, tiesimme, että auto olisi vakaa ja hyvä kilpailussa”", Kubica kertoi lehdistötilaisuudessa kilpailun jälkeen. Kauden kolmessa viimeisessä osakilpailussa Kubica ei yltänyt enää pisteille.


title: Robert Kubica

text: Kubica saavutti kuuden kilpailun mittaiselta tulokaskaudeltaan kaikkiaan kuusi pistettä, jotka oikeuttivat kuudenteentoista sijaan kuljettajien MM-sarjassa. Lisäksi F1 Racing palkitsi Kubican vuoden tulokkaana.


title: Robert Kubica

text: Kausi 2007 alkoi Australian GP:n keskeytyksellä ja Malesian GP:n kahdeksannellatoista sijalla. Bahrainin GP:ssä Kubica pääsi ensimmäistä kertaa kaudella pisteille oltuaan kilpailun kuudes. Seuraavassa osakilpailussa, Espanjan GP:ssä, Kubica paransi sijoitustaan kahdella sijalla sijoittuen kilpailussa neljänneksi. Monacon syheröisellä katuradalla Kubica ylsi viidenneksi.


title: Robert Kubica

text: Kanadan Montrealissa Kubica joutui vakavaan onnettomuuteen menetettyään autonsa hallinnan ja iskeytyen betonimuuriin hieman yli 300 km/h nopeudella. Törmäys altisti hänet 75 G:n voimalle Hänen autonsa etusiipi osui Toyota-kuljettaja Jarno Trullin autoon, mikä sai auton downforcen katoamaan. Auto pyöri useita kertoja akselinsa ympäri ja tuhoutui lähes täysin, mutta kuljettaja säästyi vakavilta vammoilta tajunnanmenetyksestä, lievästä aivotärähdyksestä ja nilkan nyrjähdyksestä huolimatta.


title: Robert Kubica

text: Onnettomuuden takia Kubica joutui olemaan sivussa Yhdysvaltain Grand Prix’sta, jossa häntä tuurasi saksalaiskuljettaja Sebastian Vettel, mutta jo Ranskan GP:ssä Kubica sai FIA:n lääkäreiltä ajoluvan ja ajoi heti neljänneksi. Britannian GP:ssä Kubica uusi sijoituksensa ja Euroopan GP:ssä Kubica ylsi seitsemänneksi.


title: Robert Kubica

text: Kiinassa Kubica taisteli palkintokorokepaikasta ja hetkellisesti jopa kilpailun voitosta, mutta joutui keskeyttämään kärkipaikalta auton hydrauliikkavian takia. Hän oli ennen keskeytystään käynyt varikolla, joten olisi todennäköisesti ajanut maaliin voittajana. Kauden päätöskilpailussa, Brasilian GP:ssa, Kubica kamppaili parhaimmillaan kolmannesta sijasta Fernando Alonson kanssa. Lopputuloksissa Kubica oli viides, kun vielä Williamsin Nico Rosberg onnistui ohittamaan hänet. Kuljettajien MM-sarjassa hän oli lopulta kuudes.


title: Robert Kubica

text: Kauden Kubica aloitti sijoittuen Australian GP:n aika-ajoissa toiseksi. Kilpailu häneltä jäi kuitenkin kesken Williamsia ajaneen Kazuki Nakajiman ajettua hänen peräänsä.


title: Robert Kubica

text: Malesian helteessä hän sijoittui toiseksi ja nousi ensimmäistä kertaa palkintokorokesijalle sitten kauden 2006 Italian GP:n. Kubica kertoi kilpailun jälkeen olonsa olevan heikko, sillä hän oli joutunut pudottamaan painoaan 7 kiloa lyhyen ajan sisällä. Syynä oli se, että BMW Sauber -autoon pystyi lastaamaan yhtä menetettyä kiloa kohden enemmän bensaa. Voidakseen taata tulevaisuudessakin tasaveroisen kilpailutilanteen tallikaverinsa Nick Heidfeldin kanssa, joka oli huomattavasti kevyempi, oli Kubican laihduttava.


title: Robert Kubica

text: Kauden kolmannessa kilpailussa Bahrainissa Kubica onnistui ajamaan sekä oman F1-uransa että BMW Sauber -tallin historian ensimmäisen paalupaikan. Aika-ajon jälkeen mediaan levisi nopeasti lausahdus ”Pole on pole” (). Useat lehdet käyttivät lausahdusta otsikkonaan. ITV:n mukaan mukaan otsikko oli käytössä 76 sanomalehdessä ja 432 nettisivulla. Kilpailussa hän sijoittui kolmanneksi. Seuraavissa kahdessa kilpailussa hän sijoittui neljänneksi.


title: Robert Kubica

text: Kanadan GP:ssä Kubica kohautti formulamaailmaa nousemalla kilpailun voittoon. Rata oli sama, jolla hän oli vuotta aiemmin ajanut vakavan onnettomuutensa. Kubica lähti kilpailuun toisesta lähtöruudusta, edessään Lewis Hamilton ja takanaan Kimi Räikkönen. Kaikki kolme tulivat varikolle samaan aikaan ja Kubica onnistui ohittamaan Hamiltonin. Varikkovalon ollessa punainen joutui Kubica pysähtymään varikon ulostuloviivalle odottamaan. Kimi Räikkönen, joka oli myös ohittanut Hamiltonin, jäi hänen vierelleen. Silloin takana tullut Hamilton, joka ei ollut huomannut punaista valoa, törmäsi Räikkösen perään. Tämän jälkeen Kubicalla ei ollut vaikeuksia ajaa voittoon, jonka vakavimpana uhkaajana oli vain hänen tallikaverinsa. Voittonsa myötä Kubica nousi samalla MM-sarjan kärkeen.


title: Robert Kubica

text: Kanadan voiton jälkeen Kubican kurssi kääntyi laskuun. Seuraavassa Ranskan GP:ssä Kubica oli viides jääden voittajalle yli 30 sekuntia. Britannian GP:ssä Kubica ajoi ulos 21 kierrosta ennen maalia. Myös Unkarin GP meni häneltä penkin alle, kun hän putosi 4. lähtoruudusta vasta kahdeksanneksi. Samppanjan makuun Kubica pääsi uudella Valencian katuradalla, kun hän oli Euroopan GP:n kolmas.


title: Robert Kubica

text: Kubica lähti kauteen yhtenä mestarisuosikkina, vaikka talvitestit kertoivat muuta, sillä BMW Sauber oli keski-kastissa testeissä.


title: Robert Kubica

text: Kauden avauskilpailussa Australiassa Kubica ajoi aika-ajoissa neljänteen ruutuun. Kilpailussa hän olisi viimeisillä kierroksilla taistellut jopa voitosta, mutta Sebastian Vettel ajoi mutkassa hänen kylkeensä ja sen seurauksena sekä Kubica että Vettel joutuivat keskeyttämään kilpailun radan reuna-aitaan.


title: Robert Kubica

text: BMW:n ilmoitettua lopettavansa tallinsa kyseiseen kauteen alkoivat huhut Kubican seuraavan kauden tallipaikan ympärillä liikkua. Kubican sopimus Renault’n kanssa paljastettiin 7. lokakuuta 2009.


title: Robert Kubica

text: Pisteettömän avauskilpailun jälkeen Kubica ajoi toiseksi Australian osakilpailussa. Hän ylsi palkintokorokesijoille myös Monacossa ja Belgiassa. Kubica saavutti kauden aikana tasaisia pistesijoja. Kanadan osakilpailussa Kubica ajoi uransa ensimmäisen kilpailun nopeimman kierroksen. Unkarin osakilpailussa Kubica keskeytti varikolla kolaroituaan Adrian Sutilin kanssa. Hän oli alkukaudesta toistuvasti tallikaveriaan Vitali Petrovia nopeampi. Kubicaa oltiin huhujen mukaan viemässä kaudeksi 2011 Ferrarille Felipe Massan tilalle, mutta nämä huhut tyrmättiin.


title: Robert Kubica

text: Kubican oli tarkoitus jatkaa Renault-tallissa kaudella 2011. Ennen kauden alkua 6. helmikuuta 2011 hän joutui ralli-onnettomuuteen Italiassa osallistuessaan Ronde Di Andorra -ralliin. Hän osui rajusti kaideseinään, jonka osumisen seurauksena kaide meni autosta läpi ja melkein lävisti hänen jalkansa ja pahemmanpuoleisesti kätensä.


title: Robert Kubica

text: Kubicaa leikattiin noin seitsemän tuntia italialaisessa sairaalassa. Hoitavan lääkärin mukaan on todennäköistä, että käsi palautuu entiselleen. Vuonna 2012 Kubica kuitenkin totesi, ettei käden liikkuvuus vielä riitä Formula 1 -auton ratin käyttämiseen.


title: Robert Kubica

text: Vuonna 2012 Kubica palasi kilpa-autoilun pariin ajamalla marraskuussa kaksi rallia Citroënin autolla. Jälkimmäisen kilpailun hän joutui keskeyttämään ajaessaan johdossa. Vuonna 2013 Kubica pääsi testaamaan Mercedeksen DTM-autoa. Testeistä huolimatta hän ei saanut paikkaa sarjasta.


title: Robert Kubica

text: Vuonna 2013 Kubica debytoi Rallin MM-sarjassa ja ajoi kauden aikana yksittäisiä kilpailuja oman tiiminsä autolla. Hän sijoittui yhdeksänneksi Sardinian rallissa saavuttaen kaksi pistettä ollen historian kolmas kuljettaja Carlos Reutemannin ja Kimi Räikkösen lisäksi, joka on saavuttanut pisteitä sekä F1- että Rallin MM-sarjassa. Saksan rallissa Kubica ajoi kauden parhaan kilpailunsa sijoittuen viidenneksi. Hän voitti kauden WRC2-luokan mestaruuden. Rallin päätösviikonloppuna Kubica kilpaili Citroënin tehdastiimin autolla, mutta joutui keskeyttämään kilpailun. Kubica sijoittui MM-sarjan kokonaispisteissä 13:nneksi.


title: Robert Kubica

text: Vuonna 2014 Kubica siirtyi Mikko Hirvosen tallikaveriksi M-Sport -talliin Fordille. Hänestä tuli kauden avanneessa Monte Carlon -rallissa ensimmäinen puolalaiskuljettaja, joka on voittanut kaksi peräkkäistä erikoiskoetta MM-rallissa. Hän saavutti 14 pistettä sijoittuen sarjapisteissä 16:nneksi.


title: Robert Kubica

text: Vuonna 2017 hän palasi F1-auton rattiin testatessaan Renault-tallin vuoden 2017 väreihin maalattua vuoden 2012 Lotusta.


title: Robert Kubica

text: Kubica sai kilpakuljettajan paikan Williams Racingilta kaudeksi 2019 oltuaan tallin testikuljettajana edellisellä kaudella.


title: Robert Kubica

text: Kubica asuu tällä hetkellä Krakovassa Puolassa. Hän on siviilisäädyltään poikamies, ja hän harrastaa tietokonepelejä, pokeria, keilailua ja kartingia.


title: Robert Kubica

text: Kubican ajotyyliä on luonnehdittu hänen entiseen tallikaveriinsa Nick Heidfeldiin verrattuna aggressiivisemmaksi. Kubicaa on myös kehuttu erittäin nopeaksi. Hänellä oli kuitenkin vaikeuksia renkaidensa kanssa kaudella , koska hänen ajotyylinsä ei soveltunut renkaille.


title: Nagant M1895

text: Nagant M1895 (Venäjällä / Neuvostoliitossa ) on belgialaisen Léon Nagantin yhdessä veljensä Emilen kanssa vuonna 1892 suunnittelema yksi- tai yksi- ja kaksitoiminen, seitsemästilaukeava revolveri, jota valmistettiin vuosina 1895–1945 Belgiassa, Venäjällä / Neuvostoliitossa ja pieni määrä Puolassa. Nagant on lisäksi ollut armeijan palvelusaseena Ruotsissa, Ranskassa ja pienimuotoisesti lähinnä sotasaaliina Suomessa.


title: Nagant M1895

text:
Naganteja on arvioiden mukaan valmistettu kaikkiaan yli kaksi miljoonaa kappaletta, näistä suurin osa Venäjällä / Neuvostoliitossa. Aseesta tuli niin suosittu, että "nagan"ista tuli venäjän kielessä yleinen revolveria tarkoittava termi, vastaavasti kuin Colt englannin kielessä.
Nagant M1895 on ollut palveluskäytössä useissa sodissa, muun muassa Venäjän-Japanin sodassa, ensimmäisessä ja toisessa maailmansodassa, Korean sodassa ja jopa Vietnamin sodassa.


title: Nagant M1895

text: Suomen armeija on käyttänyt sotasaaliiksi saamiaan Naganteja hyvin vähäisessä määrin, lähinnä kotijoukkojen upseerien aseena jatkosodan aikana nimikkeellä "7,62 rev/Nagant".


title: Johannes VIII (paavi)

text: Johannes VIII oli paavina 14. joulukuuta 872 – 16. joulukuuta 882.


title: Johannes VIII (paavi)

text: Hänet valittiin paaviksi 14. joulukuuta 872, mutta hänen kruunajaisensa pidettiin vasta vuonna 875. Kruunajaisista tiedetään sen verran, että frankkihallitsija Kaarle Kaljupää lahjoitti hänelle oman valtaistuimensa. Se on tänä päivänä nähtävänä Pietarin kirkossa Pyhän Pietarin istuimena.


title: Johannes VIII (paavi)

text: Häntä pidetään yhtenä 800-luvun kyvykkäimmistä paaveista. Hän teki useita hallinnollisia uudistuksia. Eurooppalaisten kuninkaiden vähäisellä avulla hän pyrki karkottamaan saraseenit Italiasta, kun nämä olivat edenneet Roomaan asti. Tämän johdosta hän oli käynyt useita eri sotia Italian pikkuvaltioita vastaan.Hanska 2005: 51. Tässä ponnistelussaan hän ei onnistunut. Johannes puolusti Metodiusta, joka käytti muinaiskirkkoslaavia liturgisena kielenä saksalaisten vihollistensa vastustuksesta huolimatta; Johannes vahvisti edeltäjänsä antaman luvan tähän. Hän tunnusti Fotioksen Konstantinopolin patriarkaksi, puolusti slaavilaista apostolia Methodiosta, salli slaavilaisen liturgian vuonna 880, mutta ei onnistunut palauttamaan Bulgariaa lännen kirkon piiriin.


title: Johannes VIII (paavi)

text: Paavi Johannasta kertovan legendan mukaan eräs nainen hallitsi nimellä Johannes VIII aiemmin 800-luvulla. Useimmat tutkijat pitävät kertomusta kuvitteellisena, mahdollisesti paaviuden vastustajien kehittämänä satiirina.


title: Johannes VIII (paavi)

text: Hänen aikakautensa osuu niin sanottuun paaviuden alennustilaan vuosille 800 – 900. Johannes VIII oli hänkin kiinnostuneempi maallisista asioista, kuten sodankäynnistä, ja johti itsekin sotatoimia, esimerkiksi laivasto-osastoa taistelussa. Lopulta hänen kohtalokseen tuli joutua oman seurakuntansa jäsenten myrkyttämäksi. Myrkky oli ilmeisen tehotonta, koska hänet hakattiin lopulta vasaroilla kuoliaaksi. Hän koki siten saman kohtalon, jonka oli antanut useille poliittisille vastustajilleen.


title: Vares – yksityisetsivä

text: Vares – yksityisetsivä on Aleksi Mäkelän ohjaama vuonna 2004 ensi-iltansa saanut suomalainen elokuva. Elokuva on ohjaajansa kuudes kokoillan elokuva ja ensimmäinen Vares-elokuva. Tarina pohjautuu Reijo Mäen romaaniin "Keltainen leski".


title: Vares – yksityisetsivä

text: Kimmo Taavila voitti elokuvasta parhaan leikkauksen Jussi-palkinnon, lisäksi Aleksi Mäkelä (ohjaus) ja Samuli Edelmann (miessivuosa) olivat ehdolla Jussi-palkinnon saajiksi.


title: Vares – yksityisetsivä

text: Elokuvan jatko-osa V2 – Jäätynyt enkeli ilmestyi vuonna 2007. Vuonna 2011 ilmestyivät "Vares – Pahan suudelma", "Vares – Huhtikuun tytöt" ja "Vares – Sukkanauhakäärme" ja vuonna 2012 elokuvat "Vares – Kaidan tien kulkijat", "Vares – Uhkapelimerkki" ja "Vares – Pimeyden tango". Vuonna 2015 ilmestyi jatko-osa "Vares – Sheriffi".


title: Vares – yksityisetsivä

text: Elokuva on kuvattu täysin digitaalisena teräväpiirtona.


title: Kyrillos ja Methodios

text: Kyrillos (noin 827–869) ja Methodios (noin 815–885) (myöhemmin Pyhä Kyrillos ja Pyhä Methodios) olivat 800-luvulla Thessalonikissa syntyneet veljekset, joista tuli kristinuskon lähetyssaarnaajia kasaarien parissa ja Määrissä. He edistivät muinaiskirkkoslaavin käyttöä liturgisena kielenä ja kehittivät kyrillisen kirjaimiston edeltäjän glagoliittisen kirjaimiston.


title: Kyrillos ja Methodios

text: Tosiasiassa Kyrilloksen kastenimi oli Konstantinos, ja hän toimi filologina ja yliopistonopettajana Konstantinopolissa. Methodioksen alkuperäistä nimeä ei ole vieläkään saatu selville, mutta hän oli munkki ja työskenteli jossakin elämänvaiheessa myös hallintomiehenä.


title: TerraSAR-X

text: TerraSAR-X on pieni saksalainen kaukokartoitussatelliitti, jonka instrumenttina on SAR-tutka.


title: TerraSAR-X

text: TerraSAR-X on ensimmäinen satelliitti Saksassa, joka on valtion tutkimuskeskuksen DLR:n ja yksityisen yrityksen yhdessä rahoittama. DLR:n osuus on 102 miljoonaa euroa ja EADS Astrium GmbH-yrityksen osuus on 28 miljoonaa euroa. Myös Bundesministerium für Bildung und Forschung (BMBF) eli Saksan opetus- ja tutkimusministeriö on mukana satelliitin rahoituksessa.


title: TerraSAR-X

text: TerraSAR-X-satelliitin projektipäällikkö on Rolf Werninghaus.


title: TerraSAR-X

text: Tutka toimii X-taajuuskaistalla (aallonpituus 31 mm eli 9,6 GHz taajuus). Kuvan resoluutio eli tarkkuus on noin yksi metri. SAR-tutkan massa on 394 kg.


title: TerraSAR-X

text: Satelliitissa on Laser Communication Terminal (LCT), joka on tiedonsiirtokoe. Sen rakensi DLR:n rahoituksella saksalainen TESAT-yhtiö.


title: TerraSAR-X

text: Siinä on myös Tracking, Occultation and Ranging Experiment eli TOR-koe, jonka rakensivat GeoForschungsZentrum Potsdam (GFZ) ja Center for Space Research (University of Texas). TOR mahdollistaa satelliitin tarkan asennonsäädön, joka parantaa tutkakuvien laatua. Siinä on kaksitaajuinen GPS (Global Positioning System) ja laserreflektori.


title: TerraSAR-X

text: TerraSAR-X on 5 m korkea ja painaa 1000 kg. Sen rata on naparata, aurinkosynkrooninen kiertorata, jonka inklinaatio on 98 astetta. Satelliitin nominaalinen elinikä on viisi vuotta.


title: TerraSAR-X

text: Satelliitti laukaistiin Dnepr-kantoraketilla Baikonurin kosmodromilta 15. kesäkuuta 2007. Laukaisu tapahtui seitsemän kuukautta myöhässä alkuperäisestä aikataulusta. Tämä johtui Dnepr-kantoraketin tuhoutumisesta vuoden 2006 lopun laukaisussa ja sen aiheuttamasta onnettomuustutkinnasta.


title: Vasaparken

text: Vasaparken on yksi Ruotsin pääkaupungin Tukholman puistoista. Se sijaitsee Vasastadenin kaupunginosassa, ja se on nimetty kuninkaallisen Vaasa-suvun mukaan. Puisto perustettiin 1800-luvulla. Toisen maailmansodan aikaan puistossa viljeltiin perunoita kaupungin tarpeita varten.


title: Vasaparken

text: Kuuluisa ruotsalainen lastenkirjailija Astrid Lindgren asui puiston laidalla sijaitsevassa rakennuksessa. Vasaparken mainitaankin useissa hänen kirjoissaan, ja hänen kuolemansa jälkeen yksi osa puistosta nimettiin hänen mukaansa.


title: Vasaparken

text: Vuonna 1917 puistoon pystytettiin "Arbetaren" ("Työläinen") -nimen saanut veistos. Sen suunnitteli taiteilija Gottfrid Larsson, ja se pystytettiin Ruotsin työläisluokan kunniaksi. Puistossa sijaitsee myös toinen veistos, nimeltään "Romeo och Julia" ("Romeo ja Julia"), jonka tekijä on Olov Thorwald Olsson.


title: Vares (täsmennyssivu)

text: Vares on suomen yleiskielen sanan varis vastine eräissä suomen kielen murteissa sekä viron kielessä. Sana esiintyy muun muassa seuraavissa yhteyksissä:


title: Tarton yliopisto

text: Tarton yliopisto () on Viron vanhin ja merkittävin korkeakoulu. Se on perustettu Tartossa 30. kesäkuuta 1632, ja sen perustamisasiakirjan allekirjoitti Ruotsin kuningas Kustaa II Aadolf sotaleirillä lähellä Nürnbergiä. Yliopistossa on 3 500 työntekijää, joista 1 700 on akateemisissa viroissa ja näistä 180 on professoreita. Opiskelijoita on 13 400, ja heistä yli 800 on ulkomaalaisia. Tohtoreiksi opiskelevia on 1 250 ja vuosittain yliopistossa tehdään 80−90 väitöskirjaa.


title: Tarton yliopisto

text: Tarton yliopiston päärakennus on tyypillinen klassismin edustaja doorilaisine pylväineen. Sen on suunnitellut Sleesiassa syntynyt arkkitehti Johann Wilhelm Krause, joka oli ennen Tarttoon tuloaan suunnitellut monia moisioita Latvian alueella. Lopulliset piirustukset valmistuivat Krausen vierailtua monesti Pietarissa, missä niitä korjaili todennäköisesti keisarillinen hoviarkkitehti Giacomo Quarenghi. Rakennuksen sisätilat suunniteltiin 1700- ja 1800-luvun kartanorakennusten mukaisesti. Krause vaihtoi tyylinsä rakennuksia vielä rakennettaessa palladionisesta klassismista Berliinin niin sanottujen vallankumousarkkitehtien tyylin mukaiseksi. Yliopiston päärakennus valmistui vuosina 1803–1805 ja sen siipirakennukset 1827–1828. Krause suunnitteli lisäksi vuosina 1803–1805 valmistuneen rotundan muotoisen anatomisen teatterin, tähtitornin 1807–1810 ja Toomemäen sillat 1803–1812. Krausen tavoitteena oli rakentaa Toomemäki "tieteen temppeliksi", mutta tavoite jäi rahan vähyyden vuoksi toteuttamatta.


title: Tarton yliopisto

text: Nykyisin Tarton yliopisto käyttää 150:tä eri rakennusta, joista 30 sijaitsee Tarton ulkopuolella. Neljätoista yliopiston rakennusta on julistettu kansalliseksi arkkitehtuurin monumentiksi.


title: Tarton yliopisto

text: Liivinmaan kenraalikuvernööri Johan Skytte perusti Ruotsin vallan aikana vuonna 1630 Tarttoon Ruotsin mallin mukaisen kymnaasin. Tuolloin laitoksessa toimi kahdeksan professoria ja siellä opetettiin klassisia kieliä sekä seitsemää vapaata taidetta. Liivinmaan kenraalikuvernöörin mukaan laitoksessa opiskelun piti olla mahdollista sekä aatelin, porvareiden että talonpoikien lapsille, mutta käytännössä talonpoikien lapsien oli hyvin vaikeaa päästä sinne opiskelemaan. Kymnaasin esiasteena toimi triviaalikoulu. Vuonna 1632 kymnaasia laajennettiin yliopistoksi, mikä lienee ollut suunnitteilla jo kymnaasin perustamisesta lähtien.


title: Tarton yliopisto

text: Kustaa II Aadolf allekirjoitti Tarton yliopiston perustamiskirjan sotaleirissään Nürnbergin lähellä kesällä 1632. Hankkeen isänä voidaan kuitenkin pitää kenraalikuvernööri Johan Skytteä, joka oli pyytänyt kymnaasin laajentamista yliopistoksi kuninkaalta. Skytte oli aiemmin toiminut Uppsalan yliopiston kanslerina. Uuden yliopiston viralliseksi nimeksi tuli "Academia Dorpatensis" eli Tarton akatemia. Tuon nimityksen rinnalla alettiin käyttää nimitystä "Academia Gustaviana" Kustaa II Aadolfin mukaan. Tarton yliopistolle annettiin Uppsalan yliopiston mukaiset privilegiot, joilla se sai laajan autonomian ja verovapauden. Yliopistoon perustettiin teologinen, filosofinen, lainopillinen ja lääketieteellinen tiedekunta. Kaikki opiskelijat opiskelivat ensin kuusi vuotta filosofisessa tiedekunnassa. Tämän jälkeen erikoistuttiin johonkin muuhun tiedekuntaan, jossa opiskeltiin kolme vuotta. Yliopisto nosti Tarton jälleen Baltian kulttuurielämän keskukseksi. Vuosina 1632–1656 yliopistossa toimi 30 professoria, joista suurin osa oli saksalaisia. Samoina vuosina ylioppilaita oli 1 016. Professorien joukossa oli myös yhdeksän ruotsalaista ja yksi suomalainen, Michael Savonius. Yliopiston toiminta loppui jo vuonna 1656, kun venäläiset miehittivät Tarton. Vuosina 1656–1665 yliopisto toimi Tallinnan kymnaasin tiloissa. Tuona aikana ylioppilaita oli 1 065. Yliopisto palasi toimintaan Tartossa vuonna 1690, mutta se jouduttiin siirtämään Pärnuun suuren Pohjan sodan tieltä. Pärnussa se toimi vuoteen 1710, kunnes se suljettiin sodan ja ruton takia. Vuosina 1690–1710 yliopistossa toimi 26 professoria, joista 22 oli ruotsalaisia ja neljä saksalaisia. Ruotsalaistumisen takia yliopiston senaatissa käytettiin vain ruotsia. Opetuskielenä toimi latina.


title: Tarton yliopisto

text:
Venäjän vallan aikana Tarton yliopiston toiminta päättyi ja korkeamman asteen koulutusta haluavat suuntasivat Saksaan. Venäjän keisarinna Katariina II:n tultua valtaan yliopistokysymys heräsi uudelleen henkiin. Kiistaa syntyi siitä pitäisikö uuden yliopiston sijaita Pärnussa vai Tartossa. Liivinmaan ritarikunta esitti vuonna 1768 suunnitelman yliopiston perustamiseksi Tarttoon, mutta suunnitelmien toteutus lykkääntyi rahan puutteen vuoksi. Vuonna 1798 keisari Paavali I antoi luvan yliopiston avaamiselle Baltiassa. Päätös johtui uhkaavasta akateemisen työvoiman pulasta. Venäjän keisarikunnassa toimi vain Moskovan yliopisto ja yliopiston kaltainen suurherttuan koulu Liettuassa. Lisäksi antaessaan luvan yliopiston perustamiseen keisari oli samalla kieltänyt Ranskan vallankumouksen takia opiskelun muissa yliopistoissa. Kuurinmaalaisten vaikutuksesta yliopisto avattiinkin Jelgavassa Tarton sijasta. Vuonna 1801 Paavali murhattiin ja valtaan noussut Aleksanteri I määräsi yliopiston sijoitettavaksi Tarttoon. Hän varmisti sille rahoituksen, joka oli riippuvainen ritarikuntien tuesta. Tarton yliopistosta tuli "Landesuniversität". Aateli painotti kyseessä olevan oppilaitoksen Viron- ja Liivinmaan ritarikuntien jäsenille, vaikkakin opistoon oltiin valmiita ottamaan myös ulkomaalaisia aatelisia. Yliopisto avattiin keväällä vuonna 1802.
Aluksi yliopistossa oli seitsemän professoria ja 19 ylioppilasta. Professoreita ei miellyttänyt riippuvuussuhde ritarikunnista ja vararehtori Georg Friedrich Parrot onnistuikin saamaan Aleksanterin muuttamaan mieltään ja allekirjoittamaan uuden perustamiskirjan, jolla yliopisto siirrettiin kansainvalistusministeriön alaisuuteen. Vuoden 1802 yliopisto perustettiin uudelleen keisarillisena valtakunnanyliopistona "Kaiserliche Universität zu Dorpat". Pian perustamisen jälkeen valmistuivat Johan Wilhelm von Krausen suunnittelemat yliopistorakennukset. Uudelleen perustetussa yliopistossa oli jälleen neljä tiedekuntaa, teologinen, filosofinen, oikeustieteellinen ja lääketieteellinen. Oppilaita oli ensimmäisellä viisivuotiskaudella 118 ja vuonna 1809 jo 193. Enemmistö oppilaista oli liivinmaalaisia ja vähemmistö tuli Kuurin- ja Vironmaalta. 1810-luvulla opiskelijoista vain kymmenen oli virolaisia. Maaorjat saivat kirjautua yliopistoon vain kartanoherran suostumuksella. Alkuvaiheen tunnettuja oppilaita olivat muun muassa Benjamin Jäsche, Karl Friedrich Burdach ja Ferninand Giesen.
Tarton yliopiston toiminta vaikeutui Nikolai I:n valtakaudella. Tarttoa pyrittiin sitomaan lähemmin venäläisiin kouluihin ja opetuskieleksi aiottiin ottaa asteittain venäjän kieli. Venäläistämistä ajoi voimakkaasti kansanvalistusministeri Sergei Uvarov. Hänen vaikutuksestaan Nikolai antoi muun muassa määräyksen, jonka mukaan kaikkien professorien tuli osata venäjää. Uvarov joutui kuitenkin perääntymään suunnitelmistaan ritarikuntien voimakkaan vastustuksen takia. 1840-luvulla yhteenotot hallitusvallan ja yliopiston välillä johtivat useiden professorien erottamiseen ja eroamiseen. Vuoden 1848 eurooppalaisen vallankumousliikehdinnän takia yliopiston rehtori määrättiin valvomaan professorien luentoja. Vuodesta 1850 kansainvalistusministeri nimitti suoraan yliopiston rehtorin, eikä tämän tarvinnut olla professori. Aleksanteri II:n vapaamielisempi hallinto helpotti alkuun Tarton yliopiston toimintaa. Vuonna 1865 laadittiin uusi perustuskirja, jonka mukaan yliopisto saisi valita rehtorin itsenäisesti. Tilanne muuttui vuonna 1866 kun kansanvalitusministeriksi tuli Dmitri Tolstoi. Venäläistämispolitiikka ja valvonta voimistuivat ja Aleksanteri III:n valtaantulo merkitsi näiden toimien kiihtymistä entisestään. Vuonna 1884 Venäjän yliopistojen autonomia lakkautettiin, mutta Tarton yliopisto menetti itsehallintonsa vasta 1889. Vuonna 1892 Tarton yliopiston pöytäkirjakieleksi tuli yksinomaan venäjä. Vuonna 1893 yliopiston nimi muutettiin Tarton uuden nimen mukaan Jurjevin yliopistoksi. Vuodesta 1894 oppilaiden tuli siirtyä venäläisten univormujen käyttöön. Professorikunta venäläistyi: vuonna 1889 saksalaisia oli 86,9 % professoreista, mutta vuonna 1900 enää 19,4 %, kun taas venäläisiä oli 75,5 %. Yliopiston tieteellinen taso heikkeni Saksan tiedemaailman yhteyksien katketessa. 1890-luvun alusta lähtien professorien enemmistö tuli Moskovan ja Pietarin yliopistoista.


title: Tarton yliopisto

text: Viro julistettiin itsenäiseksi 24. helmikuuta 1918, mutta itsenäisyyttä kesti vain päivän ennen kuin saksalaiset miehittivät maan 25. helmikuuta. Saksalaiset muuttivat Tarton yliopiston jälleen "Landsuniversitätiksi", joka avattiin syyskuussa juhlamenoin. Sen kuraattoriksi tuli Theodor Schiemann, joka oli opettanut baltiansaksalaisten historiaa Berliinin yliopistossa. Opettajat tuotiin samoin Saksasta. Saksa solmi aselevon vallankumouksen seurauksena 11. marraskuuta 1918 ja 13. marraskuuta virolaiset saivat vallan miehittäjiltä Pohjois-Virossa. Seurasi kuitenkin Neuvosto-Venäjän hyökkäys Viroon. Alkanut Viron vapaussota päättyi Tarton rauhaan ja virolaisten voittoon. Tarton yliopisto avasi ovensa vapaussodan vielä kuluessa 1. joulukuuta 1919. Vuodesta 1920 yliopistossa toimi seitsemän tiedekuntaa, joista uusia olivat eläinlääketieteellinen ja maataloustieteellinen tiedekunta. Myöhemmin perustettiin myös teknillinen ja taloustieteellinen tiedekunta. 1920- ja 1930-luvuilla suurin tiedekunta oli oikeustieteellinen. Vuonna 1920 yliopisto sai jälleen autonomian, joka kuitenkin poistettiin vuonna 1936. 1926 oppilaista 81 % oli virolaisia, 8 % baltiansaksalaisia, 5 % juutalaisia ja 4 % venäläisiä. Oppilaiden määrä oli huipussaan vuonna 1926, jolloin yliopistossa oli 4 700 ylioppilasta, Ylioppilaiden määrä vakiintui kuitenkin 1930-luvulla 3 000:een. Vielä vuonna 1925 neljännes luennoista pidettiin saksaksi, mutta vuonna 1931 jo 90 % luennoista oli viroksi. Kansalliset oppiaineet olivat tärkeällä sijalla. Merkittäviä yliopiston fennougristeja olivat muun muassa Julius Mark ja Julius Mägiste. Itsenäisyyden aika loppui neuvostomiehitykseen kesäkuussa 1940.


title: Tarton yliopisto

text: Neuvostokaudella 1940–1941 kaikki opiskelija- ja akateemiset järjestöt kiellettiin ja yhteydet länteen katkesivat. Käyttöön tuli neuvostoliittolainen opetussuunnitelma, jossa opetettiin marxilais-leninististä ideologiaa sekä Neuvostoliiton historiaa. Valta siirtyi saksalaisille näiden vallatessa Tarton 25. heinäkuuta 1941. Saksan miehityshallinto aikoi ensin perustaa "Ostland-Universität"-nimisen laitoksen, jossa opetuskielenä olisi käytetty saksaa. Suunnitelmasta kuitenkin luovuttiin ja hallinto annettiin virolaisille. Sodan aikana tärkeimmiksi tiedekunniksi nousivat lääketieteellinen, eläinlääketieteellinen ja maataloustieteellinen tiedekunta. Sodan aikana yliopisto menetti 22 rakennustaan ja monet opettajistaan.


title: Tarton yliopisto

text: Neuvostoaikana Tarton yliopisto avattiin uudelleen nimellä "Tartu Riiklik Ülikool" eli Tarton valtionyliopisto. Opettajia jouduttiin tuomaan idästä, koska suurin osa opettajakunnasta oli paennut länteen tai kyyditetty. Pakollisiksi aineiksi yliopistossa tuli marxismi-leninismin perusteet, dialektinen ja historiallinen materialismi ja poliittinen taloustiede. Nomenklatuuraan kuuluivat rehtori, vararehtorit, puoluekomitean sihteeri ja joidenkin oppituolien johtajat. Kommunistisella puolueella, Komsomolilla ja ammattiyhdistyksillä oli omat elimensä yliopistossa. Teologinen tiedekunta oli suljettu jo vuonna 1940 ja taloustieteellinen tiedekunta siirrettiin Tallinnaan. Tarttoon perustettiin vuonna 1950 Viron maatalousakatemia, johon siirrettiin maataloustieteiden ja eläinlääketieteen opetus. Ruotsin aika häivytettiin yliopiston historiasta ja vuonna 1952 vietettiin yliopiston "150-vuotisjuhlaa". Kuitenkin jo vuonna 1982 vietettiin yliopiston 350-vuotisjuhlaa. Vuonna 1946 Tartossa aloitti Viron SNT:n tiedeakatemia, josta tuli yliopistoa enemmän rahoitettu tutkimustoiminnan ja tieteen valvonnan keskus. Tämä vähensi Tarton yliopiston merkitystä, josta tuli lähinnä akateemisen perusopetuksen jakaja. Tartto oli pitkään opiskelijamäärältään suurin korkeakoulu Virossa, mutta se menetti asemansa Tallinnan polytekniselle instituutille, jossa oli 1981–1982 9 872 ylioppilasta, kun Tartossa samaan aikaan opiskeli 7 701 ylioppilasta. Vuonna 1975 tuli voimaan määräys, jonka mukaan kandidaatin- ja tohtorinväitöskirjat tuli julkaista venäjäksi. Vuosina 1989–1992 yliopistossa suoritettiin rakenteellisia muutoksia, joilla palautettiin vanhoja akateemisia oppiaineita ja tapoja. Viro itsenäistyi jälleen vuonna 1991.


title: Tarton yliopisto

text: Viron vanhimpana ja merkittävimpänä korkeakouluna yliopistolla on keskeinen asema virolaisessa kulttuurissa. Sen venäjän kielen laitos on maailmankuulu korkeatasoisesta opetuksestaan. Opettajia yliopistossa on noin 800 ja opiskelijoita noin 15 000. Yksi yliopiston tavoitteita on kansainvälistyminen. Ulkomaisten opiskelijoiden määrän tavoitteeksi on asetettu kymmenen prosenttia opiskelijoista. Eniten ulkomaisia opiskelijoita on Suomesta. Yliopistoon perustettiin vuonna 2006 humanistisen tiedekunnan viron ja suomalais-ugrilaisen kielitieteen laitokselle suomen kielen ja kulttuurin professuuri, jossa toimessa aloitti Tuomas Huumo, joka on sittemmin ollut vierailevana professorina.


title: Tarton yliopisto

text: Päärakennuksen takana on yliopiston perustajan Kustaa II Aadolfin patsas. Alkuperäinen Otto Strandmanin veistämä patsas paljastettiin 1928. Patsas poistettiin neuvostovallan aikana vuonna 1950. Elisabeth Tebelius-Myren veisti Fogelbergin kipsiveistoksen mukaan uuden patsaan, joka valmistui vuonna 1992. Uuteen muistomerkkiin saatiin tukea Ruotsista. Kustaa II Aadolf allekirjoitti Tarton yliopiston perustamisasiakirjan sotaleirillä lähellä Nürnbergiä 30. kesäkuuta 1632.


title: Tarton yliopisto

text: Tarton yliopistolla on yhteistyösopimukset 79 yliopiston kanssa, jotka sijaitsevat 31 eri maassa. Yhteistyöyliopistojen kanssa vaihdetaan muun muassa oppilaita ja akateemisia työntekijöitä. Yliopistojen välillä järjestetään myös lyhytaikaisia tutkijoiden vaihtoja. Yhteistyöyliopistoja ovat muun muassa Helsingin ja Jyväskylän yliopistot Suomessa, Pietarin yliopisto Venäjällä, Uppsalan yliopisto Ruotsissa ja Melbournen yliopisto Australiassa. Yliopisto ottaa osaa myös Euroopan unionin Erasmus-ohjelmaan. Tarton yliopisto kuuluu myös merkittävän aseman saavuttaneiden yliopistojen Coimbra-ryhmään.


title: Tarton yliopisto

text:
Tarton yliopistossa on yhdeksän tiedekuntaa:
Tarton yliopiston yleisiä tutkimusaloja on neljä: luonnon- ja eksaktitieteet, lääketieteet, sosiaalitieteet ja humanistiset tieteet. Yliopisto kuuluu maailman siteeratuimpien yliopistojen kärki-1 %:iin. Viron kaikista tohtorinväitöskirjoista Tarton yliopistossa tehdään puolet. Vuonna 2009 niitä tehtiin yhteensä 100 kappaletta. Yliopistossa julkaistaan myös noin puolet Viron tiedejulkaisuista. Yhdeksän tiedekunnan mukana Tarton yliopiston tutkimuksissa ovat myös osana viisi yliopiston oppilaitosta eli collegea, Viron geenivarasto ja Tarton yliopiston kirjasto. Eniten siteerattuihin yliopiston tukijoihin kuuluvat muun muassa Marlon Dumas, Kaupo Kukli, Ülo Langella, Risto Näätänen, Tammi Liira, Martin Zobel, Hannes Kollist, Richard Villems, Jüri Allik, Urmas Kõljalg, Leho Tedersoo ja Toomas Kivisild. Vuonna 2016 maailman noin 3 100 viitatuimman tutkijan ("Highly Cited Researchers") listalla olivat Tarton yliopistosta Tonu Esko, Andres Metspalu, Martin Zobel, ja sivutoimensa kautta Markus Perola.


title: Tarton yliopisto

text: Yliopistoon kuuluu noin 150 laitoksen lisäksi viisi oppilaitosta ("college"), joiden sijaintipaikat ovat Tartto, Pärnu, Türi, Narva ja Viljandi.


title: Tarton yliopisto

text: Ylin päätöksiä tekevä elin on yliopiston valtuusto. Valtuustoon kuuluu yliopiston rehtori, vararehtorit, dekaanit, akateeminen sihteeri, kirjaston johtaja, sekä oppilaskunnan puheenjohtaja. Lisäksi valtuustoon valitaan vaaleilla jäseniä oppilas- ja tiedekunnista. Suurinta valtaa käyttää rehtori, joka valitaan viiden vuoden ajaksi kerrallaan. Vuodesta 2012 Tarton yliopiston rehtorina toimii kuolemaan asti joulukuussa 2017 Volli Kalm. Rehtori nimittää omat vararehtorinsa, joilla kaikilla on omat vastuualueensa. Rehtori nimittää myös yliopiston johtokunnan, joka on neuvoa antava elin.


title: Kyrillos

text: Kyrillos voi tarkoittaa:


title: Kungsträdgården

text: Kungsträdgården (sananmukaisesti ) on yksi Ruotsin pääkaupungin Tukholman puistoista. Se sijaitsee Norrmalmin kaupunginosa-alueella, kaupungin keskustan tuntumassa. Se on yhdessä Humlegårdenin kanssa Tukholman vanhin säilynyt puisto.


title: Kungsträdgården

text: Keskeisen sijaintinsa ja lukuisten ulkoilmakahviloidensa vuoksi se on yksi suosituimpia tapaamispaikkoja Tukholmassa. Kesäkuukausina se isännöi usein ulkoilmakonsertteja ja -tapahtumia, ja talvikuukausina sinne jäädytetään luistelurata.


title: Kungsträdgården

text: Kungsträdgårdenin ympäryksillä sijaitsee useita Tukholman suosittuja nähtävyyksiä, kuten Ruotsin kuninkaallinen ooppera ja tavaratalo Nordiska Kompaniet. Kungsträdgårdenissa sijaitsee myös Tukholman metron sinisen linjan pääteasema. Puistoa reunustavat puistokadut on nimetty kuuluisten oopperalaulajien mukaan Jussi Björlings alléksi ja Birgit Nilssons alléksi.


title: Kungsträdgården

text: Kungstrådgården sai alkunsa 1500-luvulla perustetusta hovin yksityisestä puutarhasta, joka oli ympäröity muureilla ja suljettu ulkopuolisilta. Puisto avattiin 1700-luvun jälkipuoliskolla ja se muodostui suosituksi kävely- ja kohtaamispaikaksi. Puistossa järjestettiin vuoden 1866 Tukholman suuri taide- ja teollisuusnäyttely, jonka peruina on edelleen jäljellä niin sanottu Molinin suihkulähde. Sen vastakkaisilla puolilla on kaksi patsasta, jotka esittävät kuninkaita Kaarle XII:tta ja Kaarle XIII:tta.


title: Kungsträdgården

text: Puistossa kasvavan pienen jalavametsikön kohtalosta käytiin vuonna 1971 kamppailu, jonka päätteeksi puut päätettiin säilyttää kansalaisliikkeen vaatimuksesta. Puiston pohjoispää uudistettiin vuonna 1998 Aleksander Wolodarskin suunnitelmien mukaan, jolloin sinne rakennettiin suuri vesilammikko, jonka ympärille istutettiin japanilaisia kirsikkapuita.


title: Adam Warlock

text: Adam Warlock (tunnetaan myös nimellä Mies) on Marvel-kustantamon luoma keinotekoinen ihminen jonka luojat tarkoittivat hänet tulevaisuuden ihmisen prototyypiksi. Hahmon loivat Stan Lee ja Jack Kirby. Warlockin ensiesiintyminen oli "Fantastic Four" -lehden numerossa 66. Osa hänen voimistaan tulee Sielukivestä, joka on yksi Ikuisuuskivistä. Hänet tunnetaan alkuperäisten Ikuisuusvahtien johtajana sekä yhtenä uusien Galaksin Vartijoiden perustajajäsenistä.


title: Adam Warlock

text: Suomessa Adam Warlockin ensiesiintyminen tapahtui Ihmesarjan numerossa 24 (1967).


title: Adam Warlock

text: Adam Warlock on neljän tiedemiehen - ydinfyysikko Morlakin, lääkäri Hamiltonin, sähköekspertti Zotan ja biologi-geneetikko Shinskin - keinotekoisesti luoma prototyyppi täydellisestä ihmisestä. Hänet luotiin Atlantin valtameressä sijaitsevalla Shardin saaressa, paikassa jota kutsuttiin Mehiläispesäksi. Tiedemiehet aikoivat luoda täydellisten ihmisten armeijan, joilla he olisivat orjuuttaneet koko maapallon. Kehityskennon sisällä oleva olento kuitenkin sai tietää tiedemiesten suunnitelmista ja niinpä se kapinoi luojiaan vastaan. Olento kutsui itseään Mieheksi ja tuhosi tiedemiehet ja koko saaren.


title: Adam Warlock

text: Kehittymätön ja lapsellinen Mies lähti lopulta avaruuteen ja joutui konfliktiin Ihmenelosten kanssa. Myöhemmin olento päätti ottaa partnerikseen Asgardista kotoisin olevan Sifin, mutta tämän miesystävä, ukkosenjumala Thor hyökkäsi Miehen kimppuun naiseensa kohdistuneen loukkauksen takia. Seuranneessa taistelussa Mies kuoli.


title: Adam Warlock

text: Mies kuitenkin heräsi myöhemmin henkiin ja tapasi nerokkaan tiedemiehen nimeltä Suuri Kehittäjä. Tämän ohjauksessa Mies sai uuden nimen, Adam Warlock ja tarkoituksen elämälleen. Suuri Kehittäjä nimittäin oli luonut Vastamaan, maapallon kaksoiskappaleen, jolla ei kuitenkaan vallitsisi pahuutta. Pahuuden voimat kuitenkin olivat jo saapuneet paikalle Ihmispedon hahmossa ja huolestunut Kehittäjä halusi Warlockin puhdistava paratiisinsa. Tehtävää varten Kehittäjä antoi Warlockille voimallisen Sielukiven (yhden Ikuisuuskivistä), jonka ansiosta Warlock kykenee tuntemaan toisten ihmisten sielut ja imemään niitä Sielukiven sisällä sijaitsevaan Sielumaailmaan.


title: Adam Warlock

text: Warlockin narsistinen elämäntapa kuitenkin johti hänet uuteen kuolemaan Vastamaassa. Hänet ristiinnaulittiin. Warlock pakeni kuitenkin kennoonsa turvaan ja parani haavoistaan. Tämä kristusmainen tapahtuma synnytti Vastamaalla uuden uskonnon.


title: Adam Warlock

text: Warlock voitti Ihmispedon lopulta Vastamaassa ja lähti avaruuteen jatkamaan pahuuden vastaista taisteluaan.


title: Adam Warlock

text: Adam Warlock jakaantui ja toisesta puolesta tuli olento nimeltä Magus. Magus teki Thanoksesta kopion, josta tuli tämän palvelija. Magus yritti saada haltuunsa Kosmiset Kuutiot, mutta tohtori Doom oli saanut ne aiemmin haltuunsa. Doom tappoi Kang Valloittajan, joka oli hallinnut Doomia. Magus sai kuitenkin Kosmiset Kuutiot itselleen ja melkein voitti Adam Warlockin, mutta Magus oli liian itsevarma ja Warlock lähetti hänet sielujen ulottuvuuteen. Maguksen sielu kuitenkin jäi varjoksi.


title: Adam Warlock

text: Myöhemmin Warlockin arkkivihollinen Thanos sai kaikki ikuisuuskivet ja yhdisti ne Ikuisuuden rautahanskaksi.


title: Friedrich Reinhold Kreutzwald

text: Friedrich Reinhold Kreutzwald [kröitsvalt] (26. joulukuuta 1803 Jõeperen kartano, Kadrina, Vironmaan kuvernementti, Venäjän keisarikunta – 25. elokuuta 1882, Tartto, Liivinmaan kuvernementti, Venäjän keisarikunta) oli virolainen lääkäri, kirjailija ja Viron kansalliseepoksen Kalevipoegin kokoaja.


title: Friedrich Reinhold Kreutzwald

text: Kreutzwald oli maaorjan poika. Hänen isänsä oli suutari Juhan Reinholdson (1766–1832) ja äitinsä sisäkkö Ann (1770–1846); isä vapautettiin maaorjuudesta vuonna 1815. Kreutzwaldin kotitila (mäkitupa) oli nimeltään Ristimets, ja koulussa nimi muutettiin saksalaiseen muotoon Kreutzwald.


title: Friedrich Reinhold Kreutzwald

text: Kreutzwald suoritti kotiopettajantutkinnon Räävelissä (nyk. Tallinna) vuonna 1825 ja ylioppilastutkinnon Tartossa vuonna 1826 ja valmistui lääkäriksi Tarton yliopistosta vuonna 1833. Opintojensa jälkeen hän asettui Võrun kaupunkiin, jossa hän asui eläkkeelle jäämiseensä saakka.


title: Friedrich Reinhold Kreutzwald

text: Kreutzwald aloitti kansanvalistajana. Hänen ensimmäisiin kirjallisiin töihinsä kuului "Wina-katk" (1840), joka varoitti viinan kiroista. Vuosina 1843–61 julkaistiin kokoelma "Sipelgas" ja vuonna 1850 kirja "Reinwadder Rebbane". Kaikki nämä olivat saksalaisten teosten käännöksiä. Hänen runonsa tulivat tunnetuksi vuonna 1865 julkaistun "Viru lauliku laulud" -teoksen myötä.


title: Friedrich Reinhold Kreutzwald

text: Kreutzwaldin tunnetuimman teoksen, Viron kansalliseepoksen Kalevipoegin julkaisi Viron oppineiden seura (Õpetatud Eesti Selts), ja sitä kokosi ensin Friedrich Robert Faehlmann, mutta tämän kuoltua vuonna 1850 työ siirtyi Kreutzwaldille. Teoksen runoja julkistettiin ensimmäisen kerran Viron oppineiden seuran toimituksina vuosina 1857–1861. Ensimmäinen kansanpainos valmistettiin vuonna 1862 Kuopiossa. Kreutzwaldin työ ei päättynyt siihen, vaan vuonna 1866 julkaistiin teos "Eesti rahva ennemuistsed jutud", joka sisälsi virolaisia kansansatuja.


title: Friedrich Reinhold Kreutzwald

text: Kreutzwald jäi eläkkeelle kaupunginlääkärin virasta vuonna 1877 ja vietti viimeiset vuotensa Tartossa, jossa hän kuoli 25. elokuuta 1882.


title: Birger Jarlsgatan

text: Birger Jarlsgatan on yksi Ruotsin pääkaupungin Tukholman pisimmistä kaduista. Se sijaitsee kaupungin keskustassa, ja toimii Östermalmin ja Norrmalmin sekä Östermalmin ja Vasastadenin kaupunginosien rajana. Katu nimettiin Birger-jaarlin mukaan vuonna 1885, tuolloin muodossa "Birger Jarls gata". Nykyistä kirjoitusmuotoa on käytetty vuodesta 1932 lähtien.


title: Birger Jarlsgatan

text: Kuuluisa aukio Stureplan sekä Balettiakatemia sijaitsevat Birger Jarlsgatanilla. Katu tunnetaan myös isäntänä Tukholman hienoimmille liikkeille, kuten Guccille, Louis Vuittonille, Mulberrylle, Armanille sekä Cerrutille.


title: Hämähäkkinainen

text:
Hämähäkkinainen () on Marvel-kustantamon sarjakuvissa esiintyvä nimi useille eri supersankarittarille. Jokainen hahmon inkarnaatio perustuu Hämähäkkimieheen.
Hämähäkkinainen ja monet hänen inkarnaatioistaan esiintyvät -pelissä yhtenä pelattavista hahmoista.


title: Generation Terrorists

text: Generation Terrorists on walesilaisen Manic Street Preachers -yhtyeen vuonna 1992 julkaistu debyyttialbumi. Sen työnimi oli "Culture, Alienation, Boredom & Despair", joka on kohta levyn viidennessä kappaleessa, "Little Baby Nothingissa". Levyn tuotti Steve Brown. Levy äänitettiin Blackbarnin levytysstudiolla Englannissa lähellä Guildfordia.


title: Generation Terrorists

text: Vaikeuksien välttämiseksi levy julkaistiin Yhdysvalloissa osittain sensuroidussa muodossa. Muualla albumi julkaistiin alkuperäisenä. Manicsien innoittaja The Clash oli ajautunut samanlaiseen tilanteeseen esikoisalbuminsa (The Clash) kanssa.


title: Generation Terrorists

text: Levyn kaikki kappaleet ovat Nicky Wiren ja Richey James Edwardsin sanoittamia ja musiikin puolestaan sävelsivät James Dean Bradfield ja Sean Moore. Näistä pois luettuna "Damn Dog", joka on cover-versio Sleez Sistersin kappaleesta vuodelta 1980.


title: Raastin

text: Raastin on yleisesti ruoanlaitossa käsin käytettävä apuväline. Sen tehtävänä on leikata ruoka-aineksesta ohuita palasia tai suikaleita. Raastimen synonyyminä käytetään usein myös termiä "riivinrauta".


title: Raastin

text: Raastimen toiminta perustuu yleensä teräksisessä tasossa oleviin teräväreunaisiin reikiin. Kun kiinteää ruoka-ainesta liu'utetaan tätä tasoa pitkin, terävät reunat repivät siitä pieniä siivuja, jotka putoavat reikien läpi alla olevaan astiaan. Saman raastimen eri puolilla on usein eri kokoisia reikiä. Raastin voi olla myös reiätön malli, jossa teräksisen tason pinnassa on teräviä väkäsiä.


title: Raastin

text: Raastimia on olemassa lukuisia erilaisia eri käyttötarkoituksiin. Erilaisten mallien koossa, ulkonäössä ja reikien muotoilussa on paljon vaihtelua. Suosittuja raastettavia ovat esimerkiksi juusto, suklaa ja porkkana. Moniin leivonnaisiin ja jälkiruokiin käytetään raastettujen sitrushedelmien kuorta.


title: RapidEye

text: RapidEye on saksalainen kaukokartoitussatelliittikonstellaation ja sen toteuttaneen startup-yrityksen, joka toimii Brandenburgin Havelin alueella, nimi.


title: RapidEye

text: Yhtiön pääjohtaja oli vuonna 2010 Wolfgang Biedermann. Vuonna sen liikevaihto oli 10 miljoonaa euroa. Vuonna 2010 tavoite oli 25 miljoonaa euroa. Saksalainen Roland Berger Strategy Consultants-yhtiö etsii RapidEye-yhtiölle sopivaa sijoittajaa.


title: RapidEye

text: RapidEye-yrityksen perusti Kayser-Threde GmbH Saksan valtiollisen avaruustutkimuslaitoksen DLR:n avustuksella vuonna 1996. Syyskuussa 2010 yhtiö etsi 20 miljoonaa euroa liiketoimintansa laajentamiseen.


title: RapidEye

text: Kesäkuussa 2011 yhtiö haki konkurssisuojausta. Alkuperäisten sijoittajien, Saksan KfW ja Commerzbank sekä Kanadan vientitukiorganisaatio "Export Development Corp" (jonka tuen avulla kanadalainen MDA pääsi johtamaan yhtiön 5 satelliitin valmistusta Englannissa), 160 miljoonan euron panoksen lisäksi Brandenburgin osavaltion työllisyystukeen panema 137 miljoonaa euroa on tähän mennessä kulutettu ja yhtiön liikevaihto oli vuonna 2010 11 miljoonaa euroa: tulos oli tappiollinen. Syyskuun alussa kanadalainen yritys Iunctus Geomatics Corporation, joka on ranskalaisen SPOT-satelliitin kuvien myyjä Kanadassa, osti RapidEye-yhtiön 13 miljoonalla eurolla. Yhtiön satelliitteja operoi tästedes RapidEye Canada. RapidEyen liikevaihto oli suunnilleen ostohinnan kokoluokkaa, yrityksessä toimii Saksassa 140 ihmistä. Pian tämän jälkeen yhtiö sai 4,6 miljoonan dollarin arvoisen urakan Yhdysvaltain NGAn, tiedustelujärjestöjen kuvaorganisaation, kanssa. Tämä voi merkitä sitä, että saksalainen yritys ei pystynyt saamaan vastaavaa urakkaa, mutta tuntuaan kanadalaisomisteiseksi, se sai urakan.


title: RapidEye

text: Yhtiö kehitti omarahoituksella 150 miljoonan euron piensatelliitin. Satelliitit rakensi englantilainen Surrey Satellite Technology Ltd (SSTL).


title: RapidEye

text: RapidEye-konstellaatio koostuu viidestä satelliitista, jotka kiertävät aurinkosynkronisella kiertoradalla 600 km:n korkeudessa. Kunkin satelliitin massa on noin 175 kg. Ne laukaistiin 29. elokuuta 2008 venäläisellä Dnepr-kantoraketilla Baikonurista.


title: RapidEye

text: Satelliitit tekevät optista (440–850 nm) kaukokartoitusta ottaen multispektraalisia digitaalikuvia. Data lähetetään X-taajuuskaistalla tiedonsiirtonopeudella 80 Mbps. Kuvat ovat stereoskooppisia, joten niistä voi koota digitaalisia korkeusmalleja. Kuva-alueen leveys on 78 km. Kuvan tarkkuus on 6,5 metriä.


title: RapidEye

text: Kanavat


title: Vihreä Menninkäinen

text: Vihreä Menninkäinen () (esiintynyt Suomessa myös nimellä Vihreä Velho) on Marvel-kustantamon luoma superroisto, joka esiintyi ensimmäisen kerran "Amazing Spider-Man"-sarjakuvalehden numerossa 14 (heinäkuu 1964). Hahmon loivat Stan Lee ja Steve Ditko. Vihreä Menninkäinen on Hämähäkkimiehen arkkivihollinen.


title: Vihreä Menninkäinen

text: Vihreän Menninkäisen alkuperäisen "isännän", Norman Osbornin, lisäksi roolia ovat käyttäneet monet muut. Jotkut ovat keksineet jopa omia menninkäishahmojaan. Näin ovat tehneet mm. Roderick Kinsley ja Jason Philip Macendale Jr..


title: Vihreä Menninkäinen

text: Alkuperäinen Vihreä Menninkäinen on Norman Osborn, korruptoitunut Oscorp-yhtiön johtaja ja tiedemies. Hän kavalsi ystävänsä, tohtori Mendel Strommin, ja tutki hänen papereitaan, kunnes löysi kokeellisen älykkyyttä kasvattavan seerumin kaavan. Hän yritti kehittää seerumia, mutta se muuttui vihreäksi ja räjähti vasten hänen kasvojaan. Onnettomuus antoi Osbornille tavallista ihmistä suuremmat voimat ja älykkyyden, mutta teki hänestä mielipuolen.


title: Vihreä Menninkäinen

text: Osborn ryhtyi rikolliseksi ja halusi New Yorkin alamaailman johtajaksi. Hän värväsi ja aseisti useita apureita, mutta Hämähäkkimies kukisti heidät kaikki. Lopulta Norman Osborn kehitti itselleen lepakon muotoisen liiturin ja joukon tuhoisia aseita, kuten niin sanotut "kurpitsapommit". Hän pukeutui Vihreäksi Menninkäiseksi ja ryhtyi taistelemaan Hämähäkkimiestä vastaan.


title: Vihreä Menninkäinen

text: Vihreä Menninkäinen käytti Hämähäkkimieheen kaasua, joka lamautti supersankarin "hämähäkkivaiston". Hän vakoili Hämähäkkimiestä, kunnes sai selville hänen oikean henkilöllisyytensä, Peter Parkerin. Vihreä Menninkäinen kaappasi Peterin ja paljasti hänelle oman oikean henkilöllisyytensä. Peter Parker ja Norman Osborn taistelivat, kunnes Osborn menetti muistinsa ja Hämähäkkimies hävitti hänen varusteensa.


title: Vihreä Menninkäinen

text: Osborn ei pitkään aikaan muistanut uraansa Vihreänä Menninkäisenä, kunnes sai lopulta muistinsa takaisin. Hän päätti kostaa Hämähäkkimiehelle ja kidnappasi tämän ensirakkauden, Gwen Stacyn. Vihreä Menninkäinen vei Stacyn sillan huipulle. Kun hämähäkkimies saapuu paikalle, he taistelevat ja taistelun aikana Vihreä Menninkäinen työntää Gwenin alas sillalta. Hämähäkkimies ampuu seitin pysäyttääkseen putoamisen mutta Stacy kuolee joko putoamisesta johtuvaan sydänkohtaukseen tai tulevina vuosina Peterin painajaisissa äkillisen pysäyksen johdosta niskan murtumiseen. Hämähäkkimies vannoo kostavansa ja seuraavassa numerossa hän jahtaa Vihreää Menninkäistä ympäri kaupunkia. Lopulta Vihreä Menninkäinen yrittää seivästää liiturillaan Hämähäkkimiehen, mutta isku osuu häneen itseensä, ja Osborn saa surmansa.


title: Vihreä Menninkäinen

text: Harold "Harry" Osborn, Normanin poika ja Peterin ystävä, näki taistelun ja isänsä kuoleman Hämähäkkimiehen käsissä. Hän alkoi käyttää huumeita ja syytti Hämähäkkimiestä isänsä kuolemasta. Hän sai selville Peterin olevan Hämähäkkimies ja päätti ryhtyä Vihreäksi Menninkäiseksi. Harryn mielenterveys horjui ja Peter vei hänet tohtori Barton "Bart" Hamiltonin hoitoon. Hamilton sai Harryltä tietoja Vihreästä Menninkäistä ja kehitti itselleen Vihreän Menninkäisen puvun ja varusteet, mutta ei osannut käyttää niitä ja kuoli.


title: Vihreä Menninkäinen

text: Muotisuunnittelija Roderick Kinsley löysi Norman Osborn salaisen piilopaikan ja kopioi Vihreän Menninkäisen varusteita. Hän kehitti niiden pohjalta parannellut versiot Norman Osbornen aseista ja liiturista. Roderick Kinsley ryhtyi Möröksi, Hämähäkkimiehen vastustajaksi.


title: Vihreä Menninkäinen

text: Harryn mielisairaus uusiutui ja lopulta hänestä tuli uusi Vihreä Menninkäinen. Hän kuitenkin menehtyi muuntelemansa seerumin sivuvaikutuksiin. Philip Benjamin "Phil" Urich yritti käyttää Vihreän Menninkäisen varusteita supersankarina, mutta epäonnistui ja luopui aikeista. Nykyään Phil toimii Mörkönä.


title: Vihreä Menninkäinen

text: Pian edellä mainitun jälkeen paljastettiin, että ensimmäinen Vihreä Menninkäinen, Norman Osborn, olikin elossa. Hän yritti luoda viidennen ja voimakkaimman Vihreän Menninkäisen, mutta koe tuhoutui. Nykyisin Norman Osborn on kaikista Vihreistä Menninkäisistä vaarallisin ja tunnetuin. Taisteltuaan Hämähäkkimiestä vastaan hänet pidätettiin ja lähetettiin vankilaan ensimmäistä kertaa hahmon neljäkymmentä vuotta pitkän uran aikana.


title: Vihreä Menninkäinen

text: Supersankareiden sisällissodan aikaan Osbornista tehtin Ukonnuolten johtaja. Osborn toimi tässä tehtävässä aina Skrullien hyökkäykseen, jossa media kuvasi hänet voittajaksi ja YK teki hänestä Kostajien uuden päällikön. Osbornin luomat ns. Pimeät Kostajat taistelivat Tohtori Doomia, Morgan le Feyta ja Uusia Kostajia vastaan ennen kuin kokivat tappion hyökätessään Asgardin jumalien kimppuun.


title: Vihreä Menninkäinen

text: Vapauduttuaan vankilasta Norman jatkoi Menninkäisen uraansa jäämättä kuitenkaan kiinni. Taisteltuaan ensin Uhkan ja sittemmin Hämähäkkimiehen kanssa Norman vetäytyi maan alle. Myöhemmin hän palasi ja perusti "Goblin Underground" - nimisen salaliiton, johon liittyivät myös Uhka, Mörkö VII (Phil Urich) sekä uusi menninkäishahmo Monster. Norman (joukon johtaja) nimesi itsensä "Goblin Kingiksi". Yksi liiton tavoitteista oli murhata Roderick Kinsley (alkuperäinen Mörkö). Tämä hanke onnistui ja Phil sai tittelin "Goblin Knight".


title: Vihreä Menninkäinen

text: Norman Osborn on nero, hän on keksinyt ja rakentanut suuren "menninkäisasearsenaalinsa" itse. Tästä arsenaalista tunnetuimpia ovat kurpitsapommit (joissa on sisällä milloin kaasua, joka pystyy lamauttamaan hämähäkkimiehen hämähäkkivaiston, milloin se nimenomaan on pommi), ja lepakonmuotoiset heittoveitset. Lisäksi hänellä on nopea lentokiituri, joka muistuttaa lepakkoa ja sormessa eräänlainen kuolettava "säde". Myös Harry Osborn, Normanin poika ja Philip Urich ovat käyttäneet Menninkäisen persoonaa ja näitä laitteita. Mörön kaikki laitteet ovat muunneltuja Norman Osbornin Menninkäis-keksinnöistä. Norman Osborn omaa yli-inhimilliset voimat menninkäisseeruminsa ansiosta, mutta ikävä sivuvaikutus on, (ja kiitos lisäksi viiden rituaalin) että Norman tuli mielipuoleksi.


title: Vihreä Menninkäinen

text: Toisin kuin yleisesti oletetaan, Norman Osborn ei toimi Vihreänä Menninkäisenä omasta tahdostaan. Menninkäinen on ikään kuin Normanin sivupersoona, joka hallitsee "isäntäänsä" täydellisesti (Norman ei vastaavasti pysty kontrolloimaan menninkäistä ollenkaan). Parhaiten Normanin jakomielisairaus käy ilmi 90-luvun Hämähäkkimkies -animaatiosarjassa sekä Sam Raimin Spider-Man -trilogiassa, joissa Norman puhuu "itselleen" (menninkäiselle) sekä päinvastoin.


title: Vihreä Menninkäinen

text: Vihreän Menninkäisen Ultimate-versio eroaa todella paljon tavallisesta Vihreästä Menninkäisestä. Menninkäisen Ultimate-versiolla ei esimerkiksi ole minkäänlaista pukua. Hän ei osannut aluksi puhua. Hänellä on myös taito luoda tulta pelkkiä käsiä käyttäen.


title: Vihreä Menninkäinen

text:
Vihreä Menninkäinen esiintyi vaarallisena vihollisena Hämähäkkimies -animaatiosarjassa, mutta esiintyi vasta kolmannella kaudella (Norman Osborn taas ensimmäisen kauden ensimmäisissä jaksoissa), toisin kuin Mörkö, joka esiintyi myös ensimmäisellä kaudella Normanin tapaan.
Sarjassa Mörkö sekoitettiin Vihreään Menninkäiseen.
Neil Ross oli Norman Osbornin/Vihreä Menninkäisen äänenä.


title: Vihreä Menninkäinen

text: Vihreän Menninkäisen ja Norman Osbornin esiintymiset sarjassa:


title: Vihreä Menninkäinen

text: 3 "Tappajarobotti" (Norman Osborn)


title: Vihreä Menninkäinen

text: 4 "Tappajarobottien paluu"


title: Vihreä Menninkäinen

text: 11 "Menninkäinen 1/2"


title: Vihreä Menninkäinen

text: 12 "Menninkäinen 2/2"


title: Vihreä Menninkäinen

text: 26 "Korppikotkan liito"


title: Vihreä Menninkäinen

text: 27 "Viimeinen painajainen"


title: Vihreä Menninkäinen

text: 31 "Vihreä Menninkäinen" (Vihreä Menninkäinen)


title: Vihreä Menninkäinen

text: 35 "Lopullinen tappaja" (Norman Osborn)


title: Vihreä Menninkäinen

text: 40 "Menninkäissota" (Vihreä Menninkäinen)


title: Vihreä Menninkäinen

text: 41 "Käännekohta" (Vihreä Menninkäinen)


title: Vihreä Menninkäinen

text: 42 "Syyllinen" (takauma)


title: Vihreä Menninkäinen

text: 47 "Herääminen" (takauma)


title: Vihreä Menninkäinen

text: 49 "Vihreän Menninkäisen paluu"


title: Vihreä Menninkäinen

text: 53 "Häät"


title: Vihreä Menninkäinen

text: 60 "Vesimiehen paluu 2/2" (takauma) ja


title: Vihreä Menninkäinen

text: 64 "Minä todella, todella vihaan klooneja" (toisen maailman Vihreä Menninkäinen)


title: Vihreä Menninkäinen

text: Sam Raimin ohjaamassa elokuvassa "Spider-Man – hämähäkkimies" vuodelta 2002 Norman Osbornia ja Vihreää Menninkäistä esittää Willem Dafoe.


title: Vihreä Menninkäinen

text: Elokuvassa Norman Osborn on tehnyt sopimuksen Yhdysvaltain armeijan kanssa. Hän kokeilee "suorituskyvyn kiihdytintä", kemikaalia jolla kasvattaa fyysistä nopeutta, voimaa ja kestävyyttä. Mutta hän menettää järkensä ja murhaa Mendel Strommin. Armeija hylkää sopimuksen, jolloin raivostunut Osborn tappaa Vihreänä Menninkäisenä sopimuksen hylänneet upseerit. Myöhemmin Oscorpin johtokunta päättää erottaa Osbornin, jolloin Vihreä Menninkäinen murhaa johtokunnan jäsenet. Hän yrittää tappaa Mary Jane Watsonin, mutta saa vastaansa Hämähäkkimiehen. Myöhemmin Vihreä Menninkäinen kaappaa Hämähäkkimiehen ja yrittää saada hänet puolelleen, mutta Hämähäkkimies kieltäytyy. Osborn saa selville Hämähäkkimiehen todellisen henkilöllisyyden ja haavoittaa Peter Parkerin May-tätiä. Hän kidnappaa Mary Jane Watsonin ja vie hänet Queensborough Bridge -sillalle. Vihreä Menninkäinen antaa Hämähäkkimiehen valita, pelastaako hän Mary Janen vai joukon lapsia. Hän pudottaa Mary Janen ja lapset, mutta Hämähäkkimies pelastaa molemmat. Toisin kuin sarjakuvassa, Hämähäkkimies onnistuu pelastamaan sillalta putoavan tyttöystävänsä. Vihreä Menninkäinen ja Hämähäkkimies taistelevat. Hämähäkkimies on voittamaisillaan, kunnes Vihreä Menninkäinen paljastaa olevansa Norman Osborn. Hän pyytää Hämähäkkimieheltä anteeksi, mutta laittaa liiturinsa iskeytymään Peter Parkeriin. Parker kuitenkin väistää, jolloin liituri osuu Normaniin ja lävistää hänet. Norman Osborn kuolee ja Hämähäkkimies vie hänen ruumiinsa Osbornien kotiin. Harry näkee Hämähäkkimiehen asettamassa Normanin ruumiin sängylle ja kuvittelee Hämähäkkimiehen tappaneen Normanin.


title: Vihreä Menninkäinen

text: Elokuvassa "Spider-Man 2 – Hämähäkkimies 2" Harry liittoutuu tohtori Mustekalan kanssa ja käskee hänen tuoda Hämähäkkimies elävänä. Tohtori Mustekala tottelee ja tuotuaan Hämähäkkimiehen Harrylle lähtee pois. Harry ottaa puukon ja aikoo tappaa Hämähäkkimiehen, mutta päättää ennen tekoaan katsoa naamion alle. Hän järkyttyy saatuaan huomata Hämähäkkimiehen olevan Peter Parker. Hän päästää Hämähäkkimiehen pysäyttämään Tohtori Mustekalan aikeet. Harry näkee peilissä isänsä kuvajaisen, joka käskee hänen kostaa puolestaan Hämähäkkimiehelle. Tämän jälkeen Harry löytää peilin takaa Vihreän Menninkäisen piilopaikan.


title: Vihreä Menninkäinen

text: Elokuvassa "Spider-Man 3 – Hämähäkkimies 3" Harry ryhtyy Uudeksi Mennikäiseksi ja käyttää muutamia isänsä varusteita.


title: Vihreä Menninkäinen

text: Marc Webbin vuonna 2014 ohjaamassa elokuvassa "The Amazing Spider-Man 2" epäonnistuneen geneettisen sairauden parannuskeinon seurauksena Vihreäksi Menninkäiseksi muuttuvaa Harry Osbornia näyttelee Dane DeHaan.


title: Pekka Ruuska

text: Pekka Juhani Ruuska (s. 11. lokakuuta 1958 Helsinki) on suomalainen laulaja, lauluntekijä ja äänilevytuottaja.


title: Pekka Ruuska

text: 1980-luvun alussa Ruuska kiersi maata Livingstone-yhtyeessä ja esitti gospelpainotteista musiikkia. Vuonna 1985 hän osallistui Ritz-yhtyeen kanssa kappaleella ”Seinäkalenterityttö” Syksyn Sävel -kisaan; ei päässyt finaaliin mutta esiintyi Syksyn Sävelen Satoa -ohjelmassa.


title: Pekka Ruuska

text: Ruuska toimi 1980-luvun lopulla Suutarilan ala-asteen musiikinopettajana ja perusti Pohjois-Helsingin Bändikoulun yhdessä Petteri Kokljuschkinin kanssa vuonna 1990.


title: Pekka Ruuska

text: Suurimman läpimurtonsa hän teki vuonna 1990 kolmannella soololevyllään "Yhdestoista hetki", jolta nousi ikivihreiden kotimaisten joukkoon kappale ”Rafaelin enkeli”, joka sai sittemmin myös Virossa suosiota Päris Annyn esittämänä käännöksenä "Lase inglitel maaga harjuda" ("Anna enkelien maahan tottua"). 1990-luvun puolessa välissä Ruuska aloitti työt Warner Music Finland Oy:n kotimaisen tuotannon päällikkönä. Tuottajana hänen menestyksiään ovat olleet muun muassa Asa, The Rasmus, Zen Café, Maija Vilkkumaa ja The Crash. Marraskuusta 2007 alkaen Ruuska on johtanut omaa musiikkiyhtiötään Kaiku Entertainment Oy:tä.


title: Pekka Ruuska

text: Pekka Ruuskan puoliso on tietokirjailija ja opettaja Helena Ruuska.


title: Krisiun

text: Krisiun on brasilialainen brutaalia death metallia soittava yhtye. Se perustettiin vuonna 1990 Porto Alegressa, Rio Grande do Sulin osavaltiossa Brasiliassa, jossa se julkaisi kaksi demoa. Pian yhtye siirtyi São Pauloon, jossa se julkaisi vuonna 1995 ensimmäisen studioalbuminsa, "Black Force Domainin". Yhtyeellä on levytyssopimus Century Media Recordsin kanssa.


title: Krisiun

text: Yhtyeen kaikki kolme jäsentä, Moyses Kolesne, Max Kolesne ja Alex Camargo, ovat veljeksiä, vaikka viimeksi mainittu käyttääkin äitinsä sukunimeä.


title: Krisiun

text: Yhtyeen nimi Krisiun on vanhaa latinaa ja tarkoittaa ”inhottavuuden näkijää” (engl. ”seer of abomination”), vaikka usein yhtyeen väitetään virheellisesti olevan nimetty Mare Crisiumin mukaan.


title: AMSAT Phase3D

text: AMSAT Phase3-D eli AO-40 -piensatelliitti on suurin Saksan radioamatöörien toteuttamista satelliiteista.


title: AMSAT Phase3D

text:
Sen kansainvälinen koodi on 2000-072B, josta voi päätellä sen olleen vuoden 2000 aikana 72. laukaistu satelliitti. Se laukaistiin 16. marraskuuta 2000 klo 1:07 UTC Ariane 5-kantoraketilla. Sen kehitti Saksan AMSAT-organisaatio, joka on osa kansainvälistä AMSAT-organisaatiota.
Satelliitin halkaisija on 230 cm ja korkeus 70 cm. Sen paino on 650 kg, josta ajoainetta on 244 kg. Siinä on oma rakettimoottori, joka käyttää MMH/typpitetraoksidi-ajoainetta. Sillä on myös ionimoottori (Arcjet-System NH3). Sen asennonsäätö hoidetaan spinstabiloinnilla ja magneettisilla vääntimillä. Sen pääsuunnittelija oli tohtori Karl Meinzer (DJ4ZC).


title: AMSAT Phase3D

text: Suomalaisten radioamatöörien osuus oli merkittävä.


title: Prokura

text: Prokura eli nimenkirjoitusoikeus on tyypillisesti yritysmuotoisessa liiketoiminnassa käytetty tapa antaa yrityksen henkilökunnalle valtuuksia toimia yrityksen nimissä.


title: Prokura

text: Valtuus voi olla niinkin laaja kuin nimenkirjoitusoikeus yrityksen nimissä, mutta kansainvälisesti sitä käytetään myös tarkoittamaan tilannetta, jossa esimerkiksi sihteerillä on oikeus allekirjoittaa papereita esimiehensä puolesta. Prokuraa käytettäessä allekirjoittajaksi merkitään varsinainen allekirjoittaja (esimerkiksi yhtiö tai sihteerin esimies) ja hänen "puolestaan" (pp., ) prokuristi esimerkiksi seuraavasti:


title: Prokura

text:
Yritys Oy
Anna Päällikkö


title: Prokura

text: puolesta, Sulo Sihteeri


title: Prokura

text: Suomen lainsäädännössä prokuralla tarkoitetaan yleisvaltuutusta, jonka saajalla on oikeus edustaa antajayritystä lähes kaikissa liiketoimissa (poikkeuksen muodostavat muun muassa kiinteistönkaupat).


title: Prokura

text: Suomessa prokuran saaja merkitään yleensä yrityksen kaupparekisteritietoihin, ja tämän merkinnän perusteella prokuristin kanssa asioivat voivat varmistaa, että tarvittavat valtuudet todella ovat olemassa. Kaupparekisterimerkintä luo julkisen luotettavuuden, mikä tarkoittaa, että vilpittömässä mielessä oleva sopijakumppani voi aina vedota kaupparekisterimerkintään, mikäli se poikkeaa todellisista olosuhteista.


title: Prokura

text: Prokuraa sääntelee Prokuralaki. Lain mukaan prokuristi (lyhenne prok.) voi edustaa kaikissa asioissa prokuran antajatahoa (yritys). Tietyissä erityisen merkittävissä oikeustoimissa tulee kuitenkin saada antajataholta erillinen lupa. Paitsi yksittäiselle henkilölle, prokura voidaan myöntää myös useammalle henkilölle yhdessä. Tällöin voidaan määritellä, kuinka monta prokuristia tarvitaan allekirjoittamaan pätevä oikeustoimi.


title: Prokura

text: Prokuran myöntäjänä voi toimia osakeyhtiön hallitus tai henkilöyhtiössä yhtiömiehet yhdessä.


title: Anorakki

text: Anorakki on hiihtomatkoilla ja retkeillessä käytettävä hupullinen takki, joka vedetään pään yli puseron tavoin. Anorakki valmistetaan perinteisesti popliinista tai muusta puuvillakankaasta, nykyisin myös Gore-Texistä tai muusta teknisemmästä ulkoilupukinekankaasta.


title: Anorakki

text: Anorakissa on yleensä raglan-hihat, jopa puolireiteen ulottuva helma sekä vyötärön kohdalla, hihansuissa, hupun etureunassa ja helmassa resori tai muu kiristysnauha parantamassa tuulenpitävyyttä ja lämmöneristystä. Olkapäillä kangas on usein kaksinkertainen paremman kosteussuojauksen aikaansaamiseksi. Huppu voi olla kiinteä ja irrotettava. Anorakkiin ommellaan yleensä tilava, läpällä suljettava tasku.


title: Anorakki

text: Anorakki on lähtöisin inuitien käyttämästä arktiselta ilmastolta suojaavasta takkityypistä, joka valmistettiin alun perin hylkeen tai karibun nahasta.


title: Anorakki

text: Anorakki sana on lähtöisin myös eskimokielestä.Eskimot käyttivät takkia, kankaasta tai turkiksista valmistettua jossa pään yli vedettävä huppu. Euroopan kieliin sana levisi 1900-luvulla. Suomessa myös Kuusisen vaatetusliike mainosti vuonna 1941 anorakkia.


title: Anorakki

text: Presidentti Kekkonen omaksui anorakin myös vaatetukseen. Kekkonen oli ahkera hiihtäjä, ja usein anorakkiin puettuna.


title: Anorakki

text: Anorakiksi voidaan nykyisin kutsua muunkinlaista talvi- tai ulkoilutakkia. Toinen anorakin kaltaisen takin nimitys on "parka".


title: Marxist-Feministerna

text: Marxist-Feministerna (MF-gruppen) oli ruotsinkielinen marxilainen feministiryhmä, joka perustettiin Helsingissä 1973. Vielä 1980-luvun alussa toimineen ryhmittymän esikuvina olivat Ruotsissa toimineet useat ”sisarjärjestöt”, kuten Grupp 8. MF-ryhmä oli osa niin sanottua uutta naisliikettä tai toisen aallon feminismiä, joka oli syntynyt 1960-luvun radikaaliliikkeiden, kuten opiskelijaliikkeen ja Vietnamin sodan vastainen liike. Uuden naisliikkeen osaksi lasketaan Suomessa MF-ryhmän lisäksi Puna-akat-ryhmä, Naisasialiitto Unioni vuodesta 1975 alkaen sekä toisinaan myös Suomen naisten demokraattinen liitto.


title: Marxist-Feministerna

text: MF:n aktiiveihin lukeutuivat muun muassa kirjailijat Carita Nyström, joka oli ollut mukana Vietnamin sodan vastaisessa liikkeessä ja Birgitta Boucht. MF:ssä toimivat myös sisarukset Annlis ja Gerd Söderholm, joiden asunnossa Mechelininkadulla MF-ryhmä useimmiten kokoontui. Annlis Söderholm perehtyi lastenlääkärinä muun muassa insestiin ja lapsiin kohdistuneisiin pahoinpitelyihin. Gerd Söderholm toimi vuosikymmeniä myös rauhanliikkeessä.


title: Marxist-Feministerna

text: MF koostui suurimmaksi osaksi ruotsinkielisistä SKDL:n naisista, joista monien tausta oli suomenruotsalaisessa keskiluokassa. Mukana oli myös vuosien 1974–1976 kolme Vallankumoukselliset kommunistit/Revolutionära kommunisterna (VK/RK) -järjestön naisaktiivia, heidän joukossaan Margherita (Lolo) von Wright, joka tunnettiin syyskuusta 1979 lähtien tyttönimellään Zilliacus. VK/RK toimi vuosina 1974–1979 – jolloin MF-ryhmäkin oli aktiivisimmillaan – ja sympatisoi trotskilaisia ajatuksia. VK/RK:n edeltäjänä oli toiminut ”Punikkiryhmät/Röda grupper”.


title: Marxist-Feministerna

text: MF-ryhmän toiminnassa korostuivat sekä feministiset että sosialistiset teemat. Ryhmä käsitteli naisten asemaa yhteiskunnassa eri tavoin ja etenkin alkuaikoina ryhmässä luettiin marxilaisia klassikoita. Vuonna 1975 ryhmä alkoi toimia pienryhminä, eräänlaisina tiedostamisryhmä, joissa käsiteltiin erityisesti henkilökohtaiseen elämään liittyviä kysymyksiä ja etsittiin niiden poliittisia merkityksiä. Ryhmä toimi myös julkisesti esimerkiksi järjestämällä näyttelyn naisten työssäkäynnin historiasta sekä pitämällä feminismiä käsitteleviä luentoja ja opintopiirejä.


title: Marxist-Feministerna

text: Kun MF-feministitoiminta laajeni ja uusia feministiryhmiä perustettiin, ryhmät perustivat vuonna 1976 yhteistyöryhmän, joka tunnettiin nimellä Feministit-Feministerna (F-F). Ryhmä julkaisi yhteistä lehteä, jonka ensimmäinen numero julkaistiin naistenpäivänä 1977 nimellä "Nyt mentiin – Ny går vi" ja vuodesta 1978 alkaen säännöllisesti ilmestyneen lehden nimi oli "Aikanainen – Kvinnotid". MF-ryhmän naiset osallistuivat aktiivisesti lehden toimittamiseen ja muuhun feministien yhteistoimintaan.


title: Thorns (yhtye)

text: Thorns on norjalainen black metal -yhtye. Yhtye on perustettu 1989. Se teki kaksi demoa 1990-luvun alussa, mutta on julkaissut vain yhden albumin.


title: Thorns (yhtye)

text: Yhtyeen perustivat Blackthorn, Marius Vold ja Faust (oikea nimi Bård G. Eithun) vuonna 1989 nimellä "Stigma Diabolicum". Ensimmäisen demon jälkeen yhtyeestä erosi jäseniä ja "Trøndertun"-demon jälkeen Snorre W. Ruch jatkoi Thornsia sooloprojektinaan mutta tosin monien norjalaisten black metal -muusikoiden avustamana. Yhtyeen kaksi demoa, "Grymyrk" ja "Trøndertun", ovat antaneet paljon vaikutteita black metal -musiikkiin ja Thorns-yhtyettä pidetään yhtenä kyseessä olevan musiikkityylin "esi-isistä".


title: Thorns (yhtye)

text: Thornsin perustaja Blackthorn (oikea nimi Snorre W. Ruch) tuomittiin vankeuteen 1994 avunannosta Mayhem-yhtyeen kitaristin Euronymouksen murhaan 10. elokuuta 1993. Kun Ruch oli 8 vuotta vankilassa, niin yhtye oli tauolla. Pitkän hiljaisuuden jälkeen vuonna 1999 Thorns aktivoitui jälleen split-albumin "Thorns vs. Emperor" muodossa. Albumin sisältönä on yhtyeen vanhoja kappaleita Emperor-yhtyeen esittämänä ja päinvastoin. Tämän julkaisun tarkoituksena oli esitellä Thorns uudelle yleisölle joka ei ole ollut tietoinen yhtyeen aikaisemmasta tuotannosta. Vuonna 2001 yhtyeen pitkään odotettu debyyttialbumi "Thorns" ilmestyi.


title: Bill Masterton

text: William ”Bill” Masterton (16. elokuuta 1938 Winnipeg, Kanada – 15. tammikuuta 1968) oli kanadalainen jääkiekkoilija, pelipaikaltaan keskushyökkääjä. Hän on toistaiseksi ainoa pelaaja, joka on kuollut NHL-ottelussa saamiinsa vammoihin. Hänen muistonsa kunniaksi perustettiin Bill Masterton Memorial Trophy -palkinto.


title: Bill Masterton

text: Masterton pelasi urallaan yhden kauden, kauden 1967–1968, Minnesota North Starsissa. Hän nousi NHL:ään North Starsin liityttyä sinne liigan historian ensimmäisessä laajennuksessa vuonna 1967.


title: Bill Masterton

text: Mastertonin kohtalokas onnettomuus sattui 14. tammikuuta 1968 Minnesota North Starsin ja Oakland Sealsin välisessä ottelussa. Tultuaan kentälle hän kaatui Larry Cahanin ja Ron Harrisin taklauksen takia päin laitaa ja löi päänsä menettäen tajuntansa. Masterton myös vuosi verta nenästä ja korvista iskun seurauksena.. Masterton vietiin sairaalaan, mutta hän menehtyi 30 tuntia myöhemmin aivosiltavammaan palaamatta enää tajuihinsa.


title: Bill Masterton

text: Mastertonista tuli ensimmäinen NHL-ottelussa saadun vamman seurauksena kuollut pelaaja. Hänen kuolemaansa vaikutti osin se, ettei NHL:ssä ollut koskaan pidetty kypäriä, vaikka liigaa oli pelattu jo 50 vuotta. Mastertonin kuolemasta huolimatta kypärien käyttö yleistyi vasta 1970-luvun loppupuolella.


title: Bill Masterton

text: Mastertonin kuolinkaudella alettiin jakaa urheilutomittajayhdistys PHWA:n perustamaa palkintoa, jonka nimeksi annettiin Bill Masterton Memorial Trophy. Se annetaan pelaajalle, jolla osoittaa sisukkuutta, urheiluhenkeä ja omistautumista jääkiekolle. Ensimmäisenä palkinnon sai Montreal Canadiensin Claude Provost.


title: Rosenborg BK

text: Rosenborg Ballklub (BK) on norjalainen jalkapalloseura, joka pitää majaansa Trondheimissä. Se pelaa Norjan pääsarjassa ja on 24 liigamestaruudellaan ja yhdeksällä cup-voitollaan Norjan menestyksekkäin seura. Se on hallinnut Norjan jalkapalloa 1990-luvulta ja voitti 13 mestaruutta peräkkäin vuosina 1992–2004, mikä on Pohjoismaiden ennätys. Se on esiintynyt Mestarien liigan lohkovaiheessa yksitoista kertaa. Seura perustettiin 1917 ja se pelaa vuonna 1947 valmistuneella Lerkendal-stadionilla, jota uudistettiin 2000-luvun alussa. Rosenborgin kauden 2006 katsojakeskiarvo oli ennätykselliset 19 440.


title: Rosenborg BK

text: Vuonna 2007 Rosenborg pelasi Mestareiden liigan kolmannella karsintakierroksella Tampere Unitedia vastaan ja selvisi 11. kerran Mestareiden liigan lohkovaiheeseen.


title: Eväs

text: Eväs tarkoittaa esimerkiksi piknikille, kouluun tai työhön mukaan otettavaa valmista ruokaa. On tavallista käyttää sanaa kokonaisuuteen viittaavassa monikkomuodossa eväät.


title: Eväs

text: Perinteisiä eväitä ovat muun muassa voileivät, hedelmät ja erilaiset salaatit. Suomalaisia perinteisiä eväsruokia edustavat esimerkiksi kalakukko ja karjalanpiirakat.


title: Eväs

text: Eväät liittyvät koulunkäyntiin sellaisissa kulttuureissa, joissa ei ole tapana järjestää kouluruokailua ja jossa ei ole mahdollisuutta palata lounaalle kotiin. Työelämässä eväät ovat työpaikkaruokailun edeltäjä tai vaihtoehto.


title: Genbukan ninpō bugei

text: Genbukan ninpō bugei () on japanilainen taistelulaji. Laji on ninjutsu/ninpoa ja se perustettiin lokakuussa 1984. Lajin perustaja on Shōtō Tanemura. Genbukanin opetukset koostuvat useista perinteisistä japanilaisista koulukunnista (ryūha), joista jotkut ovat jopa 900 vuotta vanhoja. Tämän vuoksi sitä voidaan pitää koryū-lajina.


title: Genbukan ninpō bugei

text: Genbukan ninpō bugein perustaja, Shōtō Tanemura syntyi vuonna 1947 Matsubushissa, Saitaman alueella Japanissa. Hänen syntymänimenä on Tsunehisa Tanemura, mutta myöhemmin hän otti nimekseen Shōtō. Hänen isänsä, Sadatsune Tanemura oli samuraisukua, jonka sukulinjoja voidaan jäljittää aina keisareihin Uda ja Seiwa asti. Isä-Tanemura oli ekspertti kenjutsussa ja jūkenjutsussa ( pistimen käyttö), kuten myös Shizen-ryū jūjutsussa ja Takeda-ryū ninjutsussa. Hän oli hyvin perinteinen isä, joka tutustutti poikansa kamppailulajeihin, kun tämä oli 9-vuotias.


title: Genbukan ninpō bugei

text: Tsunehisa Tanemura opiskeli lakia Hōsein yliopistossa. Hänestä ei kuitenkaan tullut lakimiestä, vaan hän halusi auttaa ihmisiä. Hän liittyi 22-vuotiaana Tokion poliisivoimiin, jossa hän pääsi myös testaamaan ninpōta käytännössä. Hän yleni tavallisesta poliisista etsiväksi. Viidentoista vuoden palveluksen jälkeen hänestä tuntui, että hänen kohtalonaan on opettaa ninpōta koko maailmalle, ei vain japanilaisille. Hän erosi komisaron tehtävistään ja vähän sen jälkeen perusti Genbukan ninpō bugei -järjestön, jonka alaisuudessa nykyään harjoitetaan Amatsu tataraa, Genbukan ninpō bugei ja kōryū karatea. Järjestön alaisuuteen kuuluu myös kansainvälinen jūjutsu-liitto Kokusai jūjutsu renmei.


title: Genbukan ninpō bugei

text: Genbukan Ninpo Bugei aloitti toimintansa syksyllä 2007 alkeiskurssilla Helsingissä. Harjoittelu tapahtuu Tactical Training Centerin tiloissa. Opettajana toimii Miska Vuorio, joka on useita Genbukan ninpō bugei -kouluja Eurooppaan perustaneen Guy Aertsin suora oppilas.


title: Genbukan ninpō bugei

text: Genbukan ninpō bugei sisältää paljon lukkoja, lyöntejä, potkuja ja ukemeita. Aseharjoittelu aloitetaan miekalla (bikenjutsu), lyhyellä sauvalla (hanbōjutsu) ja pitkällä sauvalla (bōjutsu). Myöhemmin mukaan tulevat muun muassa naginata, keihäs, jutte, kusarigama ja shuriken. Lajin harjoittelu on hyvin perinteistä. Opetuksessa käytetään paljon kata-harjoituksia. Lajissa ei järjestetä kilpailuja eikä sillä ole lajiliittoa.


title: Genbukan ninpō bugei

text: Genbukanin tasojärjestelmän alin taso on kymmenes "kyū" ("mukyū"), josta edetään aina ensimmäiseen kyūhun ja sen jälkeen ensimmäiseen "dan-arvoon" ("shodan"). Korkein taso on kymmenes dan. Asekohtainen tasojärjestelmä vaihtelee aseesta riippuen perinteisestä lupakirjajärjestelmästä moderniin 10. kyū – 10 dan -järjestelmään.


title: Genbukan ninpō bugei

text: Neljännellä danilla tai korkeammalla tasolla olevat voivat avata "shibudōjō"n (haara-dōjō). Erityistapauksissa myös alemmalla tasolla oleva voi saada luvan tähän.


title: Hyvinkää–Karjaa-rata

text: Hyvinkää–Karjaa-rata on Suomen rataverkon osuus Hyvinkään ja Karjaan välillä. Rataosuuden pituus on 99 kilometriä, se on yksiraiteinen ja sähköistämätön. Rataosalle valmistui joulukuussa 2009 kulunvalvonta ja kauko-ohjaus, jolloin radioloppuopastinjärjestelmä poistettiin käytöstä. Samalla Kirkniemen junasuoritus lopetettiin. Rataosalla on ainoastaan tavaraliikennettä, kalustonsiirtoliikennettä ja satunnaista museojunaliikennettä. Radan tärkeimpiin teollisuusasiakkaisiin kuuluu Sappi-konsernin Kirkniemen paperitehdas. Radalla kulkee neljä tavarajunaparia päivässä.


title: Hyvinkää–Karjaa-rata

text: Tämä rata on alkuaan osa Hyvinkään ja Hangon välistä, Suomen ensimmäistä yksityisin varoin rakennettua leveäraiteista rautatietä. Rataosuus rakennettiin vuosina 1871–1873, ja sen rakentamisen rahoittivat pietarilaiset liikemiehet. Hankkeen etuna nähtiin Hangon edullinen sijainti talvisatamana, joka pysyi pitkään jäätymättömänä ja mahdollisti siten ulkomaankaupan talviaikanakin. Toiminta osoittautui kuitenkin tappiolliseksi, pietarilaiset liikemiehet menettivät omaisuutensa ja rata päätyi valtion omistukseen parin vuoden kuluttua sen avaamisesta.


title: Hyvinkää–Karjaa-rata

text: Henkilöliikennettä rataosalla on ollut jonkin verran. Karjaan ja Hyvinkään välistä tarjontaa alettiin vähentää vähäisten matkustajamäärien vuoksi 1970- ja 1980-lukujen vaihteessa. Aluksi 1980-luvun alussa osa junavuoroista korvattiin kahdella linja-autolla ajettavalla vuoroparilla. Vuonna 1983 henkilöjunaliikenne lakkautettiin kokonaan ja liikennettä hoidettiin arkipäivisin kulkeneilla neljällä vuoroparilla. Liikennettä hoidettiin näin muutaman vuoden ajan ja matkustajamäärien vähennyttyä oli 1990-luvun alkuun mennessä jäljellä enää kaksi linja-autolla ajettua vuoroparia. Kysyntä linja-autoliikenteelle on ollut niin heikkoa, että vuoden 2006 kesällä lakkautettiin viimeinen yhteen suuntaan kulkenut Helsinki–Saukkola–Hyvinkää-vuoro. Hyvinkäältä Rajamäelle liikennettä on runsaasti ja samaten myös Hanko–Karjaa–Lohja–Nummela-välillä. Välillä Lohja–Rajamäki ei ole kysyntää, sillä päämatkustajavirrat kulkevat läheisiin kuntakeskuksiin ja Helsinkiin, joten poikittaisliikennetarve on vähäistä. Kaukoliikenteen osana reitti voisi toimia, mutta vaihtajat jäisivät muutamaan päivässä.


title: CD-levy

text: CD () on optinen digitaalisen datan tallennusmedia.


title: CD-levy

text: Levy tuli maailmanlaajuisesti markkinoille vuonna 1983. CD:lle voidaan kirjoittaa tietokoneella käytettävää binääridataa tai ääntä, kuten musiikkia. Kaupallisesti tuotettavissa CD:ssä tieto on valmiiksi kirjoitettuna, eikä niitä voi uudelleenkäyttää tallennukseen. 1990-luvulla yleistyivät kirjoittavat CD-R-asemat tietokoneiden lisälaitteina ja vähän myöhemmin audiolaitteisiin lukeutuvat CD-tallentimet, jotka toimivat samalla periaatteella. Tämä mahdollisti paitsi CD-levyjen käytön oman datan tallennukseen, myös kaupallisten julkaisujen kopiointiin. Myös stereoille valmistettiin omia tallentavia levysoittimia, jotka mahdollistivat omien Audio CD -levyjen teon esimerkiksi C-kasetilta; tämä vaati tyhjän CD-levyn, jossa on merkintä ”Digital Audio”.


title: CD-levy

text: Levyä kehitettiin 1970-luvun lopulla. CD:n teknisen toiminnan määrittelevästä Red Book -standardista päästiin yhteisymmärrykseen vuonna 1980, ja markkinoille CD:t tulivat syksyllä 1982 Euroopassa ja Japanissa. Ensimmäinen kuluttajamarkkinoiden CD-soitin, Sony CDP-101, tuli markkinoille Japanissa 1. lokakuuta 1982. Yhdysvalloissa levyt tulivat markkinoille keväällä 1983. Merkittävin tavoite CD:tä kehitettäessä oli äänenlaadun säilyminen, sillä vinyylilevyt kuluvat ja ääninauhat venyvät. CD kehitettiin alun perin pelkästään äänentoistoon eikä tiedon yleiseen tallennukseen, mihin sitä myöhemmin on myös käytetty. Ensimmäiset yleistä dataa lukevat CD-ROM-asemat tulivat 1985, ensimmäiset kirjoittavat CD-R-asemat 1990.


title: CD-levy

text: CD:n koon ja kapasiteetin valitsemiseen liittyy useita tarinoita. Yhden version mukaan Philipsin insinöörien tavoitteena oli alun perin 60 minuutin levy. Hanketta johtanut Sonyn Norio Ohga kuitenkin esitti, että levylle pitäisi mahtua Beethovenin 9. sinfonia. Herbert von Karajanin johtamana kyseinen teos oli 66 minuuttia. Asia tarkistettiin vielä Philipsin Polygram-tytäryhtiöstä. Sieltä löytyikin tieto, jonka mukaan on olemassa vuodelta 1951 peräisin oleva tallenne, jossa saman teoksen kesto Wilhelm Furtwänglerin johtamana oli 74 minuuttia. Projektiryhmä päätti, että 74 minuuttia on täten sopiva kesto levylle, ja insinöörit laskivat, että levyn halkaisija tulee kasvattaa 12 senttimetriin. Toisen muunnelman mukaan CD-hankkeessa mukana ollut Akio Morita olisi puolestaan vaatinut Beethovenin 9. mahtumista CD:lle, koska kyseessä oli hänen tai hänen vaimonsa lempiteos. Kolmannen mukaan kapellimestari Herbert von Karajan olisi vaatinut sitä. Tarinoihin ei kuitenkaan ole välttämättä uskomista


title: CD-levy

text: Ensimmäinen populaarimusiikin CD-julkaisu oli Abban "The Visitors" -albumi vuonna 1982. Ensimmäisenä suomalaisena CD-julkaisuna puolestaan pidetään yleisesti Riki Sorsan "Kellot ja peilit" -levyä (CBS 1984), joka julkaistiin CD:nä vuonna 1985. Kyseinen levy tehtiin kuitenkin fyysisesti Suomen ulkopuolella ja sen julkaisi omistuspohjaltaan ei-suomalainen levy-yhtiö.


title: CD-levy

text: CD muodostuu 1,2 millimetriä paksusta ruiskuvaletusta polykarbonaattilevystä, joka on päällystetty ohuella alumiinikerroksella. Alumiinin päällä on suojaava lakkakerros, johon voi myös painaa levyn etiketin, tyypillisesti silkkipaino- tai offset-menetelmällä.


title: CD-levy

text: CD:tä tehdään eri kokoisina, mutta yleisin koko on halkaisijaltaan 120 millimetriä, joka antaa norminmukaisesti 74 minuutin tallennustilan äänelle ja 650 megatavun tilan datalle. Käytännössä CD:n reaalinen tallennuskapasiteetti on kasvanut 700 megatavuun tallennustekniikan kehittyessä. Tämä merkitsee 80 minuutin tallennustilaa äänelle. Nykyään on saatavilla myös 800 Mt:n (90 min), ja jopa 900 Mt:n (100 min) levyjä, mutta nämä vaativat standarditoleranssien hyväksikäyttöä. Sen takia ne eivät välttämättä toimi kunnolla varsinkaan vanhemmissa CD- soittimissa tai asemissa, joten ”normaalien” 700 megatavun levyjen käyttö on kaikkein varminta. 1980-luvulla julkaistiin joitakin alun perin tupla-LP:nä ilmestyneitä levyjä noin 70 minuutin pituisina yhden CD:n versioina, joista oli pudotettu osa materiaalista pois.


title: CD-levy

text: Tavanomaisen 120 millimetrin kokoisen levyn rinnalle kehitettiin halkaisijaltaan 80 millimetrin kokoinen ”Mini-CD”, jolle mahtuu enimmillään dataa 210 megatavua, ja ääntä 24 minuuttia. Tätä oli alun perin tarkoitus käyttää 7″ vinyylilevyn tavoin singlejulkaisuissa, mutta tämän sijaan ne julkaistiinkin usein "Maxi-Singleinä", tutummassa 12 cm koossa. Nykyään 8 cm levyä on myös käytetty usein tietotekniikan puolella; laitteiden valmistajat ovat toimittaneet komponenttien (lisäkortit yms..) mukana ajureita sekä muita asennustiedostoja tallennettuna 8 cm:n levylle.


title: CD-levy

text: Muita harvinaisempia levytyyppejä ovat eri muotoiset (ja kokoiset) levyt, joiden toimivuus eri soittimissa ei ole taattu. Esimerkiksi autosoittimilla ja muilla kelkattomilla soittimilla levynlatauksessa voi olla ongelmia. Näiden levyjen kapasiteetti vaihtelee koon ja muodon mukaan. Yleisin malli lienee käyntikortin muotoinen levy, joka on saatavilla myös poltettavana versiona.


title: CD-levy

text: CD:lle tieto tallennetaan pitkään, spiraalimaiseen nystyräjonoon (lukupuolelta nähtynä), joka kiertää levyn sisäreunasta ulkoreunaan. Ura sisältää noin 125 nanometriä korkeita ja 500 nanometriä leveitä kohoumia, joihin tieto tallennetaan binäärisenä. Nystyrät luetaan aallonpituudeltaan 780-nanometrisellä puolijohdelaserilla pohjalla olevan polykarbonaattikerroksen läpi. Korkeusero aiheuttaa nystyrästä ja sitä ympäröivästä levystä heijastuvien säteiden välille vaihe-eron, jonka soittimen elektroniikka havaitsee.


title: CD-levy

text: Levyn luku perustuu vakionopeudella tapahtuvaan heijastusmuutoksen tunnistukseen: kunkin nystyrän alku ja loppureuna edustaa ykköstä. Harjanteessa lukusäteen heijastus on huono, tasaisella osuudella heijastus on suuri, näiden kestot edustavat peräkkäisiä nollia aikajanalla. Nystyrän tai tasangon pituus siis määrää peräkkäisten nollien lukumäärän.


title: CD-levy

text: Levyä koodattaessa kukin kahdeksan bitin datatavu muunnetaan EFM-modulaatiolla ("Eight-to-Fourteen Modulation"), 14 bitin pituiseksi koodiksi, jossa kahden ykkösen välissä on vähintään kaksi ja enintään kymmenen nollaa. Lisäksi kooditavut erotetaan toisistaan kolmen bitin liitossanalla. Liitossanalla varmistetaan ettei peräkkäisten kooditavujen nollien lukumäärä ylitä kymmentä. Yhtä liitosbittiä käytetään tarvittaessa käännösbittinä jolla datavirran vaihe käännetään DC-komponentin kumuloitumisen estämiseksi. 8-bittisen tavun tallentamiseen käytetty tila vaatii 17 bittiä.


title: CD-levy

text: Toistettaessa yksittäisten bittivirheiden korjaus tapahtuu reaaliaikaisesti ristiin lomitetulla Reed-Solomon virheenkorjausmenetelmällä ("Cross Interleaved Reed-Solomon Code" - "CIRC").


title: CD-levy

text: Lukunopeuskerroin 1 vastaa 75 datalohkon lukua sekunnissa ja se on nykyään oletuksena käytössä vain Audio-CD -soittimissa. Muita aliformaatteja tukevat laitteet käyttävät yleensä suurempaa kerrointa, jopa 72 (Kenwoodin kolmen lukupään CD-asema vuodelta 2000).


title: CD-levy

text: Tehdastekoiset CD:t eroavat suuresti CD-R-levyistä. Tehdasvalmisteiset CD:t valmistetaan valamalla, ja data on niissä fyysisesti levyn (etiketti)pinnan kuoppina. Poltettavien levyjen lukupinta on tasainen, ja niiden heijastusmuutokset saadaan aikaan pinnan heijastusominaisuuksia käsittelemällä. Koska kyseessä on lämpökemiallinen reaktio, ei poltettaville levylle voida taata samaa säilyvyyttä kuin tehdasvalmisteisille CD:lle.


title: CD-levy

text: CD-standardi ei sisällä mitään kopioinnin estävää mekanismia, mikä tekee CD:iden kopioinnista tietokoneelle helppoa. Vuodesta 2002 alkaen jotkin levy-yhtiöt ovat käyttäneet CD:issään omia kopiosuojausmenetelmiään, jotka perustuvat tahallisten virheiden tai muiden CD-ROM-asemaa hämäävien tietojen lisäämiseen levyihin. Suojausten tarkoitus on estää levyjen käyttö tietokoneiden CD-ROM-asemissa, joiden virheidenkorjausjärjestelmä ei siedä virheitä yhtä hyvin kuin tavalliset CD-soittimet. Monet kopiosuojausmenetelmät kuitenkin haittaavat myös levyn toistamista CD-soittimella ja tekevät levyn herkäksi lialle ja naarmuille. Erityisesti autostereoiden CD-soittimissa kopiosuojatut levyt eivät usein toimi. Osa kopiosuojatuista levyistä sisältää niin sanotun ”tietokoneilla soitettavan” osion, joka sisältää useimmiten musiikkivideoita ja kopion äänitteen sisällöstä pakatussa ja kopiosuojatussa tiedostomuodossa, jonka äänenlaatu on useimmiten CD-muotoon verrattuna melko huono. Näiden melkein aina WMA-muodossa olevien tiedostojen yhteensopivuus rajoittuu yleisimpiin käyttöjärjestelmiin, käytännössä Microsoft Windowsin uusimpiin versioihin. Usein vaaditaan kuitenkin lisäohjelmien asentamista levyltä, eivätkä levyjen kopiosuojatut tiedostot välttämättä toimi muissa mediasoittimissa. Jotkin kopiosuojausmenetelmät asentavat tietokoneeseen ohjelman, joka valvoo levyn käyttöä ja kopiointia. Ohjelma voi myös asentua käyttäjältä lupaa kysymättä ja piiloutua käyttöjärjestelmältä. Tällaisia ohjelmia pidetään yleisesti haittaohjelmina.


title: CD-levy

text: CD-standardin kehittäjä Philips on ilmoittanut, että tällaisia kopiosuojausmenetelmiä käyttäviä CD:itä ei saa markkinoida "Compact Disc Digital Audio" -tavaramerkin avulla.


title: CD-levy

text: Eräiden pelikonsolien pelilevyissä on käytetty suojauksena esimerkiksi tyhjää levyaluetta tai tietoisesti virheellisiksi kirjoitettuja lohkoja (tarkistussumma ei täsmää sisältöön) jotka on merkitty kuuluvaksi levyn tiedostorakenteeseen. Konsolin ohjelmisto osaa kiertää nämä, mutta useimmat kopiointiohjelmat eivät. Tyhjä alue haittaa levyn lukemista ylipäätään ja ”virheelliset” lohkot käytännössä estävät kopioinnin erillisinä tiedostoina.


title: CD-levy

text: Kun Sony ja Philips aikoinaan kehittivät CD:n, digitaaliseksi signaalin resoluutioksi sovittiin 16 bittiä ja näytteenottotaajuudeksi 44,1 kHz. Tästä syystä CD:n signaalidynamiikka on korkeintaan 96 dB ja taajuusvaste ulottuu 22,1 kHz saakka. Sovittu standardi pohjautui 1980-luvun alun tekniikkaan, sen ajan rajoituksiin ja silloiseen tietoon musiikin virheettömään toistoon tarvittavasta äänenlaadusta. Suuri yleisö ei ole kuitenkaan valittanut CD:n äänenlaadusta.


title: CD-levy

text:
Joissakin levyissä käytetään merkintää, joka ilmaisee millä tavalla levyt on tuotettu.
"Pääartikkeli: Video CD"
"Pääartikkeli: Super Audio CD"


title: Hei me soitetaan... oikeesti!

text: Hei me soitetaan... oikeesti! on nimenä Tiktakin 3. marraskuuta 2004 julkaisemilla minialbumilla sekä DVD:llä.


title: Hei me soitetaan... oikeesti!

text: Albumilta julkaistiin promootiosinglenä kappale ”Rannaton” 30. syyskuuta 2004. Kappaleeseen on tehty myös musiikkivideo.


title: Hei me soitetaan... oikeesti!

text: DVD on myynyt vuonna 2007 kultaa. DVD palkittiin myös vuoden 2004 kotimaisena Musiikki-DVD -Emma-palkinnolla 26. helmikuuta 2005.


title: Hei me soitetaan... oikeesti!

text: Yli 200 promo- ja livekuvaa


title: Hei me soitetaan... oikeesti!

text: Kaikken albumien- ja singlejen kansikuvat ja biisilistat + piiloraitoja...


title: Kantama

text: Kantama tarkoittaa seuraavia asioita:


title: Toimintasäde

text: Toimintasäde on matka, joka kertoo kuinka kauaksi alus tai lentokone voi kulkea suorittaakseen tietyn tehtävän ilman välipysähdyksiä ja palata sen jälkeen takaisin lähtöpisteeseen; ts. tukikohdan ympärille kartalla piirretty ympyrä, jonka säde on toimintasäde, ilmoittaa aluksen toiminta-alueen.


title: Toimintasäde

text: Toimintasäde on karkeasti puolet ilma-aluksen lentomatkasta. Muun muassa ajoneuvojen yhteydessä saatetaan toimintasäteellä virheellisesti tarkoittaa toimintamatkaa.Uusimmat ilmailumääräykset ja -tiedotukset - JAR-FCL 1, osa 1 Ilmailuhallinto


title: Aladobi

text: Aladobi (, arkikielessä myös alatoopi, syltty, punsa, tytinä, tutina, hytisevä) on ruokalaji, kylmä ja jäykkä viipaleiksi leikattava liha-, kala- tai kasvishyytelö. Lihahyytelö valmistetaan yleensä vasikan tai sian päästä tai sorkista, mutta myös lampaan-, hirven- ja naudanliha ovat yleisiä. Myös kieli ja potka sopivat aladobin raaka-aineeksi. Myös kasvis- ja kala-aladobeja valmistetaan.


title: Aladobi

text: Sanan aladobi sanotaan tulevan ranskan kielen termistä "à la daube" tai italian kielen termistä "dobba", mutta nykyranskassa tai -italiassa näitä termejä ei tunneta. Sen sijaan "daube" ja "en daube" merkitsevät viinissä mausteyrttien tai vihannesten kanssa keitettyä lihaa. Nykyisin aladobin kaltaista ruokalajia kutsutaan sekä ranskaksi että englanniksi joko nimellä "aspic" (senkin sanan alkuperä on epäselvä) tai kieltä ym. pään osia sisältävää versiota nimellä ”pääjuusto”, ranskaksi "fromage de tête" ja englanniksi "head cheese".


title: Aladobi

text: Aladobin kaltaiset ruoat tunnetaan perinneruokina ympäri Suomen. 1980-luvulla toteutetussa pitäjäruokaprojektissa jonkinlaisen aladobin, useimmiten lihahyytelön, valitsi nimikkoruoakseen ainakin Humppila, Joensuu, Jyväskylä, Kangasala, Kiukainen, Kotka, Kuusankoski, Lahti, Marttila, Mouhijärvi, Myrskylä, Nastola, Pirkkala, Suodenniemi ja Tuusula.


title: Aladobi

text: Suomessa tarjottiin aladobin kanssa aiemmin laimennettua väkiviinaetikkaa, mikä ei kuulu ranskalaiseen keittiöön.


title: Corey Clark

text: Corey Delaney Clark (s. 13. heinäkuuta 1980 San Bernardino, Kalifornia) on yhdysvaltalainen laulaja, joka hylättiin American Idolissa, yhdysvaltalaisessa kykyjenetsintäkilpailussa. Hänellä on esikoisalbumi nimeltä "Corey Clark". Hän sijoittui hylkäämisen jälkeen yhdeksänneksi. Albumi ei menestynyt kovin hyvin, sillä sitä myytiin vain noin 2 500 kappaletta.


title: Witten

text: Witten on kaupunki Saksan Nordrhein-Westfalenin osavaltiossa Ruhrin metropolialueen eteläosassa. Kaupungissa on arviolta 96 700 asukasta (vuonna 2015) ja sen pinta-ala on 72,37 neliökilometriä.


title: Witten

text: Historiallisissa teksteissä Witten mainittiin ensimmäisen kerran vuonna 1214. Kaupunki rajoittuu Bochumin, Dortmundin, Herdecken, Wetterin, Sprockhoevelin ja Hattingenin kaupunkeihin. Witten tunnetaan varsinkin Witten/Herdecken yliopistosta, joka on Saksan ensimmäinen yksityinen yliopisto.


title: Charles Grigsby

text: Charles Jason Grigsby, Jr. (s. 15. syyskuuta 1978 Oberlin, Ohio) on yhdysvaltalainen laulaja, joka sijoittui yhdenneksitoista American Idol -kykyjenetsintäkilpailun toisella tuotantokaudella. Hän putosi American Idolista 19. maaliskuuta 2003.


title: Charles Grigsby

text: Hänen esikoisalbuminsa on nimeltään "Charles Grigsby", joka julkaistiin vuonna 2005.